amanoisuno/poet huggingface dataset:
重賦章臺 鄭清之
楊花滿地飛蝴蝶，釵梁露濕羅衣怯。臉痕玉潤拂紅膏，顔色如花命如葉。鯉魚風起蒲葉香，鶑啼燕舞春日長，墮紅殘萼斷君腸。悞逐浮萍轉零落，自古佳人多命薄。
畫馬圖 鄭清之
房精夜隕渥洼水，中有天馬變如鬼。籋雲流赭登玉臺，清風謖謖生雙耳。無端遣入天子閑，足底百趼如關山。隔河唐將浴牝馬，哀鳴頓足將奔還。風毛雨鬣不自整，肯顧苑北雲錦斑。但有風稜餘瘦骨，竊銜不管霜蹄蹶。大星昨夜落旄頭，好載閼氏媒突厥。
碧扇行 鄭清之
冰蠶吐絲青唾茸，天孫轉機聲隆隆。帝家初裁新樣月，蒼然正色摩寒宮。一朝飛隨烈士手，九關自此無剛風。乘鸞女與蒲葵翁，癡翁騃女誰爲容。吳剛斧頭紅玉篆，并州剪刀快如箭。化工持此天然巧，古璧團團照君面。長安四時生麴塵，馬頭摇曳春風轉。君不見醉李白，窮杜甫，當時西游乘蹇馿。太清獻賦動旒冕，脫靴笑視將軍奴。奇哉二子真坦率，朝暮貰酒黄公壚。游蓋飄雲手遮日，未省有扇如清夫。清夫扇子僅盈尺，買斷清風歸嘯廬。何物元規敢相污，醉中祗恐李杜呼。我當吮筆和墨喚起文與可，把君畫入李白杜甫圖。
戲調長鳴鶴 鄭清之
瘦鶴雲霄志，相從伴獨清。可堪三徑寂，頻作九臯鳴。博字輸鵝頸，橫空避雁聲。終辭華表去，汗漫逐騎鯨。
覺際閒行 鄭清之
斜逕轉山腰，平疇露稚苗。雲低松挾長，雨足浪宣驕。宿鷺翔孤嶼，歸僧睨斷橋。倦餘成小立，新月掛青霄。
三月末泛湖 鄭清之
半晴陰更重，乍煖冷猶爭。墜葉蒲芽綴，新蓴荇面生。鐘聲带雨澀，帆力貯風橫。客至雙飛鶴，歸歟茗可烹。
菴前徐步 鄭清之
小橋銜石路，安步水之湄。浪蓋菰蒲伏，寒禁笋蕨癡。蜂房深戶牖，燕壘漸塗茨。過眼春餘幾，延緣歸思遲。
書齋獨坐 鄭清之
避事寧違俗，端居悟及身。穎泓供媵御，方冊替親賓。室闇月闌入，庭空花自陳。所安惟適耳，誰復辨秋春。
東歸越上 鄭清之
急雨先聲入芰荷，傍船魚躍弄新波。東西黑白投林鳥，高下青黄異畝禾。村豎相呼騎犢背，小舟斜艤問漁蓑。秋來物物供吟筆，不着黄秦可若何。
桂花 鄭清之
香粟飛從月姊邊，秋花無數總饒先。清芬肯作椒蘭觀，雅韵羞陪粉黛妍。點就金丹篩雨露，染成玉骨跨神仙。餘芳更孕青青子，相伴寒梅到雪前。
金峨途中 鄭清之
石路縈紆水繞村，酒帘深處見柴門。橫塘樹密鳩携婦，老屋籬深犢有孫。麥莟菜花成錦繡，筍芽薤甲當雞豚。竹輿莫作追程去，半似桃源欲細論。
奉題蜀邸五雲西岷峨保障 鄭清之
西望岷峨天一方，誰教地險絕遐荒。皇風已喜渾無外，國勢那須別有疆。黄鶴盤空飛不過，金牛拔地去何長。漢庭四海皆臣妾，一曲歌風未忍忘。
思鄉味戲成 鄭清之
隔籬野圈㹀眠犢，带雨村舂雞喚雛。旋熟黄粱留客住，滿篘白酒倩人沽。未諳旅况三分在，早覺藜腸一半枯。寄語吾鄉譜鮮子，莫教辜負脆皮鱸。
除夜求屠蘇 鄭清之
椒盤爲計定春前，客裏那知歲籥遷。行路間關穿履雪，薄官羞澀看囊錢。媿無黄帝屠蘇酒，試謁淵明種秫田。令尹可人應拍手，從教滿意作新年。
贈陳童子 鄭清之
前身端合是王充，收拾羣經貯腹中。書吻可能如布穀，筆鋒應不事雕蟲。看來眉目真蘭茁，攬取詞章作繡筒。歸去莫誇童子技，好尋芳躅到蟾宮。
山行 鄭清之
山行心迹已雙清，驟見清溪眼爲明。鬼谷洞前符竹在，觀音巖下魶魚行。宗師宴坐空餘石，龍女分流不作聲。人影交橫到林薄，綠煙深處一猿驚。
正月六日早行松山道 鄭清之
五更河鼓尚橫陳，小立晨光漸可人。日出野雞猶唱曉，雪晴山鳥競呼春。溪筠拂袖霜花落，石路支筇蘚迹新。慚愧明朝江國近，買魚沽酒祓征塵。
送行詩  其一 鄭清之
中年別意增懷抱，昨夜秋聲到客船。流水孤村鴉好在，平沙遠景雁依然。惜無繡口供吟筆，只有蓴羹愧昔賢。付與西湖林處士，重陽健倒菊花前。
送行詩  其二 鄭清之
半生霜鬢飄萍迹，幾度風餐繫柳船。舞詠未忘雩里在，去來翻似賈胡然。先生自是今和靖，林下端能友士賢。二畝孤山應更好，瘦梅疎影小春前。
山房秋日即事  其一 鄭清之
雨後鳴湍走碧溪，水聲秋意恰相宜。窺蟬螳臂方衷甲，啄蚓雞羣競濟師。初月掛簷窗未覺，新涼入牖簟先知。西風早已催征棹，管領蓴鱸入夢思。
山房秋日即事  其二 鄭清之
失驚牆外已飄黄，屈指秋來十日强。暑寇負頑猶出沒，風師未壯且翺翔。橘包捧腹微藏葉，桂蕾呈身只欠香。掃盡暮天疑浴罷，半眉淡月畫新妝。
山房秋日即事  其三 鄭清之
稻花經雨已脫白，楓葉未霜先借緋。入紵蚊牙千計巧，掛簷蛛腹十分肥。田翁看水携鋤去，山婦臨炊抱蔓歸。唯有詩腸無一事，隔溪數盡暮鴉飛。
晨興散步  其一 鄭清之
軟紅銷盡利名韁，興到湖山取次行。萬馬拍堤春浪起，一龜曝日曉峰橫。客中寢飯根塵寂，雪後松篁意氣生。身是定僧無欠賸，惟餘雙鶴報寒更。
晨興散步  其二 鄭清之
僧居西畔鶴居南，我向中邊住此菴。歲晚結交松莫逆，老來知味菜分甘。禪心每日閑中得，世事新從夢裏諳。隠几空明香穗斷，凈揩雙目對晴嵐。
晨興散步  其三 鄭清之
晚歲知非蘧伯玉，前身作脫戒師兄。青山不灼利名火，白髮能銷忿欲兵。境對虛空全體現，眼無揀擇內心平。曉窗醒寂關何事，到枕清鐘一兩聲。
食後閑步 鄭清之
乞得閑身入釣臺，柳眉舒盡見桃腮。山中歷日花開落，物外交朋鶴去來。更展書窗延竹影，賸翻隙地長梅栽。春寒無頼欺霜履，健倒應愁破綠苔。
祈晴行西湖上呈館中一二同官  其一 鄭清之
踏盡紅塵挹翠巒，江湖清夢入雕鞍。濛濛薄霧渾疑雨，惻惻疎風不是寒。野菊頻催花事早，老楓初試葉聲乾。恰知病骨宜清景，恨不浮家學釣竿。
祈晴行西湖上呈館中一二同官  其二 鄭清之
曉色窺林半淡濃，亂鴉飛去水漫空。山橫孤霧殘霞外，秋在微雲疎雨中。官事却能成勝賞，詩壇端可策新功。吳儂浪說西湖景，蓬觀今逢蘇長公。
余識頔雲岑已三十年晚居覺際又八載矣近因山行疑接談麈偈語奉贈 鄭清之
嬾把無生話更參，月移梅影到枝南。身心識破夢中蝶，頭角老來春後蠶。笑斸野泉畦露菊，巧尋煖地圃霜柑。蒲團睡足書遮眼，貝葉叢間會孔聃。
調雲岑 鄭清之
戲將鶡弁博緇衣，般若叢中賸作癡。鵝頸肯爲羅隠笑，鷄林能辨樂天詩。好從休處求安逸，莫向閒中覓住持。覺際湖山最佳趣，藕花洲渚菊東籬。
余自東山往金峨住山戒師迎於中塗到上方泉石幽勝有心匠助天巧者因成數語以贈 鄭清之
一奩鳴瀑寫天紳，怪石鯨奔欲化鱗。靈隠飛來真相後，老坡重證戒師身。居山活計今成趣，造物工夫總待人。自喜愛閒逢勝絕，杖藜端不負殘春。
三友 鄭清之
松號大夫交可絕，梅爲清客志相同。英英鳳實卑餘子，楚楚龍孫過乃翁。晚際一弓櫜素月，署中千斛糶清風。小軒正欲供晨坐，付與遮攔曉日東。
遣興 鄭清之
舟車覆却萬變，人雷動靜兩忘。蟲臂聽渠得失，羊腸何異康莊。
出市得鱖魚成六言 鄭清之
長鋏歸來有魚，狀似松江之鱸。爲向東坡傳語，醉卧黄公酒壚。
觀史有感 鄭清之
家令身危侯國計，洛陽讒擯涕流書。都門祖帳何功德，千古徽名說二疏。
晚晴 鄭清之
濯翠篩紅獻晚晴，爲渠日脚護歸程。碧雲四合如相妬，纔剩西邊一縷明。
覺際偶成 鄭清之
自愧端平村宰相，今爲安晚野堂翁。君恩全付閒身世，山水從容一笑中。
覓桂花於夷陵宰  其一 鄭清之
月圃仙人試道妝，風流六一舊琴堂。遥知鼻觀盈秋馥，乞與冰曹數粟香。
覓桂花於夷陵宰  其二 鄭清之
東家竹屋最窮空，不識簷花落雨中。笑遣吳剛揮玉斧，解令冷舍作蟾宮。
謝送桂花  其一 鄭清之
金闕真黄入靚妝，仙葩何事到鱣堂。只緣風雨要人甚，窖取旃林百斛香。
謝送桂花  其二 鄭清之
道眼如如了色空，維摩方病散花中。杜陵有酒勤相覓，留竢清齋出梵宮。
自嘲 鄭清之
我亦逢場因作戲，要令竿木自隨身。老僧不學面壁觀，山偈隨緣舉似人。
感事 鄭清之
退之硫黄藥成疾，伯仁金印恩爲仇。眼前世事盡如此，十日峭寒春作秋。
鳳栖方丈 鄭清之
矮伯老於周柱史，瘦梅青似楚離騷。推窗欲覓登山路，無數青苔落鸛毛。
晚景 鄭清之
斜照染成金色界，嫩霞蘸出水紅天。箇中買得皆真境，不遣詩人費一錢。
一巖 鄭清之
一巖洞空掛雲山，巧印穹蒼半璧環。只爲廣寒宮殿遠，故留闕月在人間。
虹出 鄭清之
輕紅淺翠抹弓腰，高映斜陽跨碧霄。半似一條瓊玉带，合成五色水晶橋。
讀虞美人草歌戲成 鄭清之
心似合驩因恨結，眉如別柳爲愁彎。罇前舞影風能偃，爭奈當年力拔山。
調雲岑 鄭清之
佛法方當惡劇時，偃溪笑裏袖鉗鎚。不教管領千雲衲，打徹頭關更問誰。
聞蟬 鄭清之
人行沌口三程路，蟬作陽關第四聲。待到日夕蟬歇處，無端促織替渠鳴。
紀龍井上所見 鄭清之
摇曳輕陰羃柳堤，坳塘日暖漾鳧鷖。無端崖下鳴榔發，飛起一聲過水西。
梅 鄭清之
粉面芳心碧玉裳，特來宛作故山香。征途不覺春如許，更問蘭芽幾寸長。
戲作窗蠅詩 鄭清之
曾記窗蠅古德詩，笑渠未有出頭時。驀然撞破窗間紙，透出虛空未是遲。
清明有感 鄭清之
井泉槐火幾清明，白髮紅顔管送迎。榮落智愚千古恨，一時分付子規聲。
蓮房洗硯 鄭清之
圓長已褪青雲子，芳軟猶存綠玉房。留伴陶泓共新浴，要令毛穎沃清香。
小憩上菴 鄭清之
竹邊深靜納新晴，瘦策徐行足力輕。曲檻負牆塵不到，游蜂時寄採花聲。
題東山上方 鄭清之
謝公雅志在東山，一入黄扉不復還。公去我來山屬我，爲公償却半生閒。
泊黄檀 鄭清之
夕陽茅屋占江干，風斂炊煙作暮寒。閒看月光牛背上，畫圖添我一檣竿。
玉泉觀魚 鄭清之
金鱗玉翅舞漣漪，雷雨休言變化遲。尺水能開千里潤，看來端的是龍兒。
湖風不順 鄭清之
推篷滉漾失船蹤，萬頃玻瓈在沌東。政戀湖光挾山色，知心龍伯贈橫風。
三月二十四日自東山到金峨一宿而歸偶題壁上安晚居士自覺際航湖入東山道金文意行至此淡晴輕冷風策策有聲草樹清幽泉石雅潔如在天竺靈隠間深靚過之既暮假榻瀑通夕喧枕始印魯直夢成風雨詩粥魚鳴展鉢而去因筆一絕 鄭清之
橋石天台水谷簾，峰迴秀擁更深嚴。我來便欲兼忘世，少立清風爲拂髯。
戲嘲杜宇 鄭清之
呼晴不似鳩知務，報喜何如鵲愛人。有口自鳴誰禁汝，亂啼何必待殘春。
游松山溪塘晴日蕩漾 鄭清之
紅染花梢未是真，一川晴綠最關人。誰知屬玉雙飛處，占斷西湖幾許春。
漁舟 鄭清之
明月清風住釣船，新秋世界落詩編。漁翁若遣騷人作，肯食人間一點煙。
即事 鄭清之
微雲疎雨一分月，折葦枯荷强半秋。猶有遠禽飛不盡，急翻孤影暮江頭。
別僧 鄭清之
溪邊風景遠且平，頗似江鄉雙眼明。柳風淅淅荔日淡，計取生還第一程。
頔上人持瑩蘿月五詩見示因走筆和韵聊禦睡魔  其一 鄭清之
蘿月禪機莫强猜，如來無去亦無來。霜凝寒綠歸松鬢，春染輕紅入杏腮。
頔上人持瑩蘿月五詩見示因走筆和韵聊禦睡魔  其二 鄭清之
須彌境界含方廣，芥子中間見福昌。但使有船堪載月，不應無佛漫留堂。
頔上人持瑩蘿月五詩見示因走筆和韵聊禦睡魔  其三 鄭清之
竺乾心法拈花笑，洙泗家風鼓瑟希。一問已應居第二，更詢來處落三機。
頔上人持瑩蘿月五詩見示因走筆和韵聊禦睡魔  其四 鄭清之
三更日出行千里，百尺竿危到幾回。遮莫分身兜率去，聽從路滑石頭來。
頔上人持瑩蘿月五詩見示因走筆和韵聊禦睡魔  其五 鄭清之
病著心華須佛治，老僧眼纈要經遮。勿逢蘿月五禪偈，絕勝盧仝七椀茶。
登飛來峰 鄭清之
懸崖石路擘蒼苔，川竇巖扉處處開。信是拔山人有力，一峰搦碎總飛來。
花間見蝶 鄭清之
粉翅縈花幾度忙，惜花長是爲春光。爭如箇箇蜂鬚上，到處分甘作乳房。
上清宮  其一 鄭清之
雨餘日脚到天涯，十里平山戴晚霞。疑是千虹蟠絳闕，頻移光景入仙家。
上清宮  其二 鄭清之
上清山腹正便便，賸納風光似輞川。曉雨洗開新綠岸，晚霞蘸出嫩紅天。鞭浮野竹數莖筍，葉俯秋荷幾柄蓮。不是西湖最佳景，更於何處著癯仙。
浄明院 鄭清之
齋宿虛閒只浄明，俗氛暫洗覺身輕。半山雲脚炊煙溼，一枕松聲澗水鳴。對語老禪真法器，譯經新諦出僧檠。歸翻貝葉蓮花頌，猶带招提月影清。
雙井 鄭清之
水神何時生六翮，飛出雙泉江練白。平湖浸月渺無邊，一笑對之成揖客。轆轤初動曉星橫，夜捲寒瓊聲湱湱。千年佛殿礎花乾，十畝空庭蔭修柏。問泉何事逞奇觀，故向庭前作真澤。昔年何塞今何通，泉豈有心猶揀擇。若云泉自井中來，枯甃沿山有龜拆。如信地中泉自見，是年何須穿土脈。幡風胥動兩無憑，細詮此證歸禪伯。我方饒舌爲作記，了不相干勞刻畫。寄詩更欲結茶緣，付與宗風自鎚拍。
贈雲洲老師 鄭清之
嘉定丙子斗插申，秋灰出管纔半旬。我來適值蒸暑節，燭龍吐燄扶桑濱。炎官流汗走躑躅，金烏啄火焚空旻。溼雲擁岫呼不出，火雲糊天挂赫日。腦脂蓋眼壯士眠，誰挽天河洗蒸鬰。友人萬君家龍丘，追涼共作招提游。入門指點到丈室，中有石壁清且幽。半月泓澄鎖寒綠，氣象淒切涵清秋。凜然便覺肌骨爽，恍疑石罅蟠蛟虬。老師宴坐圓覺場，一笑對客雙胡牀。雀芽新試蠏眼湯，未到舌本先生涼。懸河倒流揮玉麈，果然驚出蛟龍舞。須臾霧裹浮圖尖，地墨天昏作風雨。吻端造化轉寒燠，約束商羊上天去。雲開月明衆峰出，指向巖前石應語。歸來爲乏瓊瑶報，清夢安排幾番到。池角土花生碧草，逗曉簷前乾鵲噪。我承佛敕爲行詞，可拜雲洲老師號。
贅禪宗無門關後第四十九則語 鄭清之
語火是燈，掉頭弗應。惟賊識賊，一問即承。
荷花 鄭清之
一樣娉婷絕代無，水宮魚貫出瓊鋪。緣何買得凌波女，爲有荷盤萬斛珠。
瑞香花 鄭清之
粉面芳心碧玉裳，持來宛作故山香。征途不覺春如許，更問蘭芽幾寸長。
茶 鄭清之
書如香色倦猶愛，茶似苦言終有情。慎勿教渠紈袴識，珠槽碎釜浪相輕。
題雪竇山妙高峰 鄭清之
陸地芳洲擁翠翹，巨靈穿石滾雲濤。摶空蒼鳳欲飛舞，奔海玉龍爭怒號。萬象橫陳坤軸富，一亭平挹月輪高。獨醒未覺孤清景，笑酌寒泉讀楚騷。
可齋陳大卿政成之暇蒐討河渠爲鄉國長久慮開萬世利非君侯其誰屬因效一得以廣盛心焉 鄭清之
四明瀛海壖，大田沃多稼。三江納行潦，九穀偏畏夏。治水宜講行，時哉及閒暇。方當暑如惔，孰謂晴可乍。十雨非所憂，一暴良已怕。東有錢湖浸，寒玉渺無價。西有它山源，盈科通晝夜。維此兩支邑，厥田俱下下。問之何因爾，水道無所舍。河伯空望洋，旱魃巧乘罅。緬思井田規，畎澮分溆汊。培浚儻高深，怒潮敢雄跨。官但督賦輿，誰肯趨田駕。六輔能即功，百泉豈難壩。願言均此施，利澤侔造化。盡復淮南陂，端可儕杜亞。
再用韵 鄭清之
孔明本躬耕，樊遲請學稼。力田乃有秋，暑雨敢咨夏。聖賢每憂民，孔墨不遑暇。因思比歲饑，可謂越俗乍。豈惟農夫驚，亦使達官怕。倉無矯制發，米湧在東價。居然望豐年，譬彼求時夜。畫壤來福星，上熟壓中下。二麥賸割雲，五菜紛繞舍。苗根舒薤本，黍莟拆榴罅。龍鱗原鏤塍，燕尾水分汊。毨獸將西成，秧馬豈虛跨。劭農收奇勳，省斂不更駕。豫爲鄞鄉謀，復廣它山壩。功比昔賢倍，政隨時雨化。願刻可齋詩，端與雅頌亞。
頔上人索春間詩軸以臂疼未能錄去姑以偈語展限 鄭清之
轉盼湖山忽半年，春鶑啼處起秋蟬。詩囊未倒真成債，道眼相看總是禪。壯士不甘弓掛壁，病翁猶有筆如椽。少須定賦茅齋約，恐掉頭吟聒夜眠。
還雲岑魯直詩 鄭清之
蟠空健筆虎蛟騰，九折羊腸萬馬登。裁剸燠寒真見聖，牢籠泉石肯輸僧。命意得了兔走穴，放字未安狐聽冰。句法當頭飛棒喝，就渠言下辨三乘。
讀魯直詩 鄭清之
晚唐詩似晚春景，姿媚有餘風骨輕。千歲俄逢古罍洗，摩挲篆籀眼增明。
口占 鄭清之
誰道寒官俸給稀，齎裝滿路得追隨。秋光不與詩腸算，無限江山信筆支。
西湖  其一 鄭清之
黑雲妬日故要遮，剩得輕紅一縷霞。小雨挾風針水面，滿奩皺縠起團花。
西湖  其二 鄭清之
官程未了是敲推，課督無人只自催。不到西湖無半句，西湖端合號詩媒。
病目自嘲 鄭清之
兼旬病目成鴆媒，竟日掩書風爲開。端如猩猩畏機穽，愛酒着屐須一來。信手翻書未終葉，春風已覺生牙頰。笑同黄卷且尋醫，免使鷦鷯翳蚊睫。
目眚忌食戲成 鄭清之
生平未省讀食經，蟛蜞何事干荀卿。霜螯带糟老饕賦，素鱗斫鱠晶盤行。政欲蓴鱸飽歸興，肯嫌蛙蛤譏南烹。誰言厚味多腊毒，坐疑匕箸生戎兵。緇塵浪欲滓銀海，所頼烱烱留元精。飛蛾擾燈室光暗，很蟆食月天公驚。我今所患在目睫，口非得罪曹緘銘。一身百體兼所養，六鑿未可分重輕。詎容貴目乃賤口，無端腸胃甘檗冰。就令辟穀即仙去，何異餒鼠乘飛翎。我聞養生先實腹，幸乏明珠買娉婷。稻魚粗可足生理，饑夢不到侯門鯖。更畦菘薤自鋤灌，肯與雞鶩爭餘贏。笑揩雙目保亡恙，况無傳筆如丘明。
壽留守 鄭清之
皇朝誕節號乾明，此日親賢間世生。處貴從來如白屋，愛閑真定壓專城。但知篤孝終身樂，不慕紆朱萬事輕。黄閣功名知未晚，飛鴻心事亦冥冥。
梵王宮 鄭清之
圓嶠移來東海東，梵王宮在最高峰。試將法雨周沙界，千丈巖頭挂玉虹。
咏六和塔 鄭清之
經行塔下幾春秋，每恨無因到上頭。今日始知高處險，不如歸卧舊林丘。
句  其一 鄭清之
客裏不知春早晚，失驚紅雨到牆陰。
句  其二 鄭清之
玉昆相倚带仙風，壁立春前萬卉空。
句  其三 鄭清之
國香不欲論家譜，合姓孫枝作鄭花。
句  其四 鄭清之
玉質欲藏如許脆，鐵芒何苦太尖生。
句  其五 鄭清之
他年蒙渥澤，方玉带圍赬。
水天月歌 汪莘
朝立寒溪東，暮立寒溪西。一到神頓領，熟視眼更迷。水光不見水，但見青天無表裏。天光不見天，但見一片清烟涵無邊。水中有天天不濕，天中有水水不入。天耶水耶墮渺茫，只是天光與水光。月來水天中，水天裹月如不裹。月去水天中，水天鎖月如不鎖。明月不來不去時，琉璃泡中珠一顆。先自水天莫分別，更添月色更親切。水色天色月色擘不開，水光天光月光拈不來。夢中酒渴不可忍，一口吸下驪龍腮。
日月蓮花歌 汪莘
偉哉天地間，誰家兩枝蓮。紅蓮一枝瑰子鮮，白蓮一枝雪樣妍。兩花徑面各千里，壓盡衆草無朱鉛。不見賣花翁，不知阿誰擔南躔又北躔。不見賣花蜂，但見烏蟾兩點追過天津橋那邊。有時雙暈更整整，有時五彩尤戔戔。有時露下花頭濕，有時風起花頭偏。五鳳銜入淵中淵，六龍插上天中天。一入一上知何年，至今絡繹如梭穿。花歛作昏舒作晝，世間未識春前後。神農教民亂耕耨，唐侯指出兩花定節候。唐侯司花方少年，朝朝暮暮長與花周旋。苟非其人子莫傳，爲花揀得花中仙。姚家愛花故不俗，花前自鼓薰風曲。綵旗幻出芙蓉面，晚來旗脚薰風轉。此花不費一錢買，付與後來司花作模楷。青春飛過秋飛迴，紅白芙蕖花自開。曾觀堯舜山河去，也見漢唐池舘來。看花人逐年年改，疇昔看花幾人在。惟有阿兄日珠姊月珠，坐乘兩花撫四海。
潘別駕寄牡丹歌次韵 汪莘
別駕寄我新詩章，賞花須賞花中王。我誦此詩欲大叫，山川靈氣未始亡。憶昔少年健如虎，兩脚不住尋奇芳。何曾著眼看桃李，天台洞口呼劉郎。癡兒騃女意自得，不肯隨我超凡常。嵩山洛浦忽入夢，秦人漢士俱堂堂。仰天大笑不復道，朱宮紫府森開張。是時青春二三月，姚家一樹真黄裳。其餘牛家魏家種，千紅萬碧羅新妝。論花固是花中傑，論人亦是人中祥。不覺我醉花亦醉，不覺花香人亦香。氣高已壓玉笥綴，骨硬肯羨金釵行。授我以元君之雲篆，沃我以王母之霞觴。當時跳出生死窟，自此踏倒名利場。懷洞庭兮悲瀟湘，吟清風兮詠滄浪。仙人擊節相屬和，賤子起舞尤顛狂。歷聘二十八列宿，遍謁三千六上皇。東風未斷薰風起，江北吹落江南藏。天葩何年到此土，形貌雖減神猶昌。濂溪先生誇富貴，東坡老子憐忠良。不如煎酥煮麵喫，大勝三椀搜枯腸。
瑞粟歌 汪莘
君不見濟陰九穗禾，又不見河南六岐麥。何似新安海陽縣，瑞粟一枝超簡冊。嘉定四載六月中，採來疑自東極東。龍枝鳳冠雲蕖叢，令人多力善走顔色紅。六岐九穗豈足道，徑欲一醉敲金鐘。趙君不敢留，馳以告宰公。宰公不敢留，馳以告太守意甚忠。嘉定聖人坐法宮，聲色不邇心在農。嘉定聖人與天通，故産瑞粟昭年豐。新安太守見此喜，謂匪奇花異卉同，銷金黄羅手自封。再拜獻天門，進入開天容。吾聞粟有神，其姓曰慶天。吾聞粟字制，其西曰金堅。吾聞粟字釋，蓋取陽精相續如百川。請君占所聞，可以知開先。我歌賀宰公，宰公歸太守。我歌賀太守，太守歸我皇極天子大父母，願見太平萬古萬萬古。惟有貧儒都不知，但願食粟長無饑。
擊鼓行 汪莘
柳塘有狂士，酒闌好擊鼓。殷出黄金骨裏淚，摻出白玉心中苦。此苦知爲何人家，寒宵心事亂如麻。岑牟肯戴紅槿帽，蹀足不數漁陽檛。翻手作春杏開早，覆手秋風葉如掃。開元天子是天工，那知塵起長安道。我今擊鼓一聲高徹天，擊鼓二聲深徹泉。天上拂開白日路，地鎖掣斷如飛烟。豺狼聞之腦門裂，狐鼠粉碎臭滿穴。惟有蒼鱗火鬣雙虬龍，籋雲揈雷雨騷屑。青天洗出古時青，日月洗出古時明。百穀草木催發生，鸞鳳亦作簫韶鳴。走上半空望五嶽，插天截海蟠金城。我皇無爲人自寧，此時方表鼓中聲，寫作柳塘擊鼓行。
放歌行 汪莘
口中吐佛子，腰間出神仙。眉心紅日大如錢，腦宮誦經聲泠然。瞿曇黄老去我久，可使舉世終無傳。天亦若忌我，我自夢裏知其天。團團清光中，本來面目常現前。分明是真不是想，水中月影鏡中像。自從別後見君稀，一朝邂逅成歡賞。見亦不可擬，得亦不可强。知音相逢只彈指，甃命遮寒且涵養。芙蓉芰荷顛倒披，九天風露流肝脾。俯觀人世不忍棄，世人棄我良非癡。有時憤悶須痛飲，長安市上相追隨。左挾田先生，右拍樊於期。狗屠在前舞陽後，擊筑叱起高漸離。揚雄但能識奇字，未識以道御之無不宜。一舞神鬼哭，再舞雷電飛。三舞乾坤悉清凈，却視萬物生光輝。我衰不能作伊川，手把犂鋤墾蚯蚓。亦復不能作呂望，垂絲磻溪上。但願漢家宗社牢，化權何必吾人操。但願紫微宮南太微北，中間七箇能甄陶。君不見張三裹青衫，李四著紫袍，黄金轉多官轉高。孔丘盜跖那復辨，長蛇封豕爭雄豪。我欲告天天肯否，旁人竊笑婦摇手。不如開眼明月前，莫教失却清風後。杜子美，李太白，清風爲魂月爲魄。至今來往天地間，幾回獨把欄干拍。
中原行懷古 汪莘
漢家中原一百州，故老南望空悠悠。問君北賊何足道，坐守畫地如窮愁。不共戴天是此仇，生不殺賊死不休。諸公但能安身計，更無一點英雄氣。遂令多士皆沉醉，絕口不復言時事。恭惟主上天勇智，皦日平生復仇志。秋色平場千萬騎，望裏亭亭黄屋至。六軍拜手呼萬歲，報恩便欲無生意。西風蕭瑟天無雲，引領蟠冢愁黄曛。白衣不得見天子，道人何得愁朱門，可憐涇渭胸中分。願起沔陽死諸葛，作我大宋飛將軍。
觀雪行 汪莘
仙人剪水銀河邊，仙風吹散花聯翩。明星撩亂入我眼，風緊一陣隨天旋。如今誰卧剡溪雪，如今誰訪山陰船。古人氣韵不可見，曉來對此空悠然。檐前未覺眼界豁，臨眺忽憶樓居仙。若爲留得數玉樹，六月繞屋生清妍。
別真直院西山 汪莘
去年來見公，畧以書自陳。今年來見公，知公意已親。一見爲我喜，再見爲我顰。溫存到風雨，檢點及米薪。會我群玉堂，坐上皆偉人。欲引野鶴姿，軒昂出京塵。公自哀其窮，我豈有足珍。但願公富貴，何憂我賤貧。過從兩三月，意味十萬春。將非前世緣，更結來生因。所恨難久留，歸理青溪緡。公亦厭承明，請牧江海濱。嗟我老于行，東西足悲辛。那宜種橘柚，幸使守松筠。
訪孟守 汪莘
紫陽佳山水，帝室雄垣藩。桑柘若雲屯，梨棗如星環。邇來十四載，有失漢詔寬。坐令隴畝上，面作百摺酸。侯來自江西，與物破險囏。處處春風村，家家秋月灣。矧侯老儒術，淵源起波瀾。文盟後韓孟，詩社前張樊。賤子昔好學，何理不仰鑽。風雷繞腸胃，日月懸肺肝。宇宙在掌握，鬼神露毫端。身由疾惡病，家以論事殫。天門守九虎，歸卧牛衣間。誓欲滅此賊，使天回正觀。豫子欲趨趙，聶生方入韓。匕首忽電掣，鐵椎已雷鑽。世無伯牙手，鍾子每長嘆。世無子期耳，伯牙淚空彈。人生樂相知，相知良亦難。不知起胡越，相知同歲寒。自侯之來矣，願言識孔鸞。秋風動心氣，朔雲資瘧姦。及此春日舒，扶病猶蹣跚。怪僕來胡遲，爲僕留城關。見侯亦胡爲，明珠傾月團。見僕亦何爲，伸此蛟龍蟠。龜老殻愈堅，鶴老頂益丹。自恨身已老，徒重鈍與頑。終憶玉川子，干謁非所安。山不養伯齡，伯齡不厭山。
訪湯倅 汪莘
文者道之器，詩者文之精。世儒失本原，謂以一枝鳴。僕昔頗好學，不與時俗并。始求爲己事，中有濟物情。靜與古月俱，動與秋陽行。先聖此從容，風流被後生。身世兩相違，淹留竟何成。一丘聊自適，萬化爭逢迎。天地露根柢，動植陳性情。日月顯處妙，鬼神隠中明。老佛既恍惚，諸子亦縱橫。興衰雜今古，憂豫難悉平。時買白玉板，寫此朱絲聲。似被天公嗔，魑魅出見驚。秋霜下黄葉，春風自抽萌。蘭花待春風，深林含芳馨。屬聞賢別駕，古學兼韶韺。仍聞吐佳句，氣挾蘇州清。今朝別柴扉，匪敢投公卿。臭味畧相似，長松與茯苓。
對月與念六弟談化作 汪莘
新月長眉清，娟娟照茅舍。坐有我弟俱，因得窮造化。初嘆此箇月，涵浙復涵灞。終憶此箇月，古夜復今夜。日月天中行，地下亦雙明。天地在太虛，一點如流萍。水輪載以浮，風輪吹不停。地譬雞子黄，天乃雞子清。天半繞地下，天半出地上。星辰附天旋，晝夜成俯仰。吾嘗揮雷鞭，騎龍日宮前。整頓朝東皇，拜手金烏傍。日宮月宮留不住，翻身透過天頂去。雙手撥轉赤精毬，山河萬象在裏頭。此時見天不見地，憶嘗閲盡世間事。幾度穿入月之內，幾度穿出天之外。幾度天地劫火來，只有太虛元不壞。我自太虛觀世間，釋迦老子皆等閑。
春懷  其一 汪莘
太皡涵帝德，勾芒播皇仁。群龍服蒼駕，靈雨冒南岑。淵魚自暖躍，谷鳥相和吟。桃花既夾道，麥苗亦成林。竹籬带夕陽，茅舍含清陰。白蘋空騁望，青楓第傷心。况值聖明代，聊以陶吾真。寄言同懷子，芳醪期共斟。
春懷  其二 汪莘
黄鸝占高枝，蝴蝶戀芳草。達人能岸春，兒女被春惱。和風吹衣裳，白日照懷抱。天地爲我園，衆目一何小。東皇行仲月，南極現朱鳥。虞帝被袗衣，周王在靈沼。于飛既覽德，於牣亦知道。感此彌恨長，冉冉以空老。
春懷  其三 汪莘
綠水繞北戶，白日挂南榮。岑樓高中天，引領望咸京。咸京望不見，遠山與雲橫。鸞鳳邈何許，燕雀巢朱甍。谷風起將夕，偃月哉生明。童子焚妙香，稚女彈神箏。似非今世曲，無乃古人情。爲言且勿彈，吾疾方未平。
春懷  其四 汪莘
神游何邊方，夢到迷處所。論世非秦漢，辨地豈吳楚。碧桃翳陽林，翠霞蔭清渚。鵾雞鳴花間，鸞鶴將儔侶。中有古玉堂，日月光相貯。似是重瞳君，左右列二女。我時再拜興，帝復相爾汝。蘧然形已開，不得竟所語。
春懷  其五 汪莘
青天夫何長，白日又何促。吹却幾株花，成此一村綠。不嫌春已晚，春晚愛不足。誰能描晚春，隠然在心曲。我心如明鏡，萬象相映燭。我心如虛空，萬物自磨觸。斜陽紅欲滴，遠水光可掬。中有太古人，歌聲出金玉。
春懷  其六 汪莘
夕陽下西崦，明月出東方。清波如有神，喬木何蒼蒼。簪玉待魏文，趿履從思王。奎壁不在天，西園爛成章。祥飈繞飛蓋，鴛鴦宿春塘。絲竹壯高會，賓主無留觴。憂生惜日短，玩物貪夜長。歲寒不易得，此道亦足藏。
春懷  其七 汪莘
夾鍾應和氣，和氣到天中。半爲枝間綠，半作水上紅。杖策南野際，鸛鶴摩蒼穹。君子有本性，不受外物攻。那能學攀桂，俯首嫦娥宮。竦身攝倒景，與子凌剛風。參旗一以展，欃搶避其鋒。舉瓢酌雲將，歌詩謝鴻濛。
春懷  其八 汪莘
魚鼈好在川，鳥獸好在山。人皆好山水，所好非一端。君子抱仁智，寓意山水間。矧乃陽春月，富貴相追攀。靚裝散香風，纖指發清彈。道旁起深羨，有識獨長嘆。我亦共春游，所遇得正觀。可與達者悟，難與昧者談。
春懷  其九 汪莘
日釀天正綠，風酣麥方秋。閑携稚子輩，眷言共春游。芒鞋過澗壑，竹杖穿林丘。東西隨所適，語嘿頗自由。亦有一樽酒，父子相獻酬。山花既含笑，野草亦忘憂。一輪漸隠隠，半規尚悠悠。歸路何所嘆，古人可與謀。
春懷  其一○ 汪莘
曳杖登春臺，萬物含光輝。天地豈不大，孤雲獨無依。我友在東海，古屋弦湘妃。昔醉芙蓉浦，今掩桃李扉。不見已三年，何由會王畿。贈子青玉案，報我紫金鞿。日暗牛羊下，月明烏鵲飛。有生共如此，擾擾徒增欷。
春曉 汪莘
曉來雨初晴，天宇凈如拭。隔籬見花柳，春氣亂五色。東君渾不管，但爲閑者得。我方獵鵾鵬，溟南復溟北。
陋居五詠 景風院 汪莘
昔年浮丘人，池舘藏一丘。天門騎鹿仙，浩氣壓女牛。朅來木正落，歌動林塘幽。至今五月花，憔悴因郎羞。底處牽白犢，超然對清流。景風故隨車，爲我迴凉秋。
陋居五詠 池館 汪莘
丈室明松窗，水竹相因依。盧橘冬已花，日出黄蜂飛。愛此禪房幽，不踏市朝機。時觀彼蒼意，常與人願違。彼蒼不可會，青山又斜暉。
陋居五詠 竹澗 汪莘
散髮篁竹中，濯足寒澗流。太陽正徘徊，心與爽氣遊。活活走龍鱗，鏘鏘韵天球。於焉種荷花，遥剪西湖秋。亦思百頃綠，薰風木蘭舟。青鳥去還來，白魚沉更浮。竹澗魚鳥家，益覺吾廬幽。
陋居五詠 蔣徑 汪莘
穿渠带幽徑，列竹依清流。中有好鳥鳴，暮鎖星辰稠。北風攪雪花，更覺龍鳳遒。東皇憐歲寒，丹白如飛浮。細履或得得，長歌亦悠悠。顧我非蔣卿，何以致羊裘。
陋居五詠 月臺 汪莘
呼匠琢山骨，臨水起月臺。一槃古月色，竹影凉毰毸。竹影如掃月，月色掃不開。居然廣寒宮，桂枝苦低回。便欲招謫仙，娥眉送瓊杯。娥眉見梅花，思君弄青梅。
竹洲見寄次韵 汪莘
朱宮瓦缶鳴，汙澤黄鍾屏。古來會通籍，作者能籤整。翁如食橄欖，但願回味永。只今竹洲上，伏臘仰公廩。玩彼易外象，付此卦中影。遥知疏桐下，缺月見深省。我來如征鴻，愛此沙洲冷。他年直紫薇，夢斷青絲綆。舊游倘入念，折簡肯相命。新詩蒙剪拂，爲憐伍噲等。駕言載雙榼，卜日問三徑。預約清樽月，雲頭開金餠。
又敘謝 汪莘
竹翁惡俗客，屢舉却塵翁。云何一見我，捉手形深睠。坐呼蘭溪酒，即取太白勸。階前抱關卒，爲我顔色變。解榻經兩眠，天寒恐冰霰。主意厚且真，惜別如挽牽。握手紫竹杖，眩轉含飛電。端作臨水送，沙溪清練練。還家甫席暖，書到驚一縣。特遣贈行詩，水剪梨花片。且約二三子，同煮竹洲麵。豈意古人事，乃復今日見。理髮敘心曲，所屬加餐飯。無事覺晝長，明窗試筆硯。
群玉堂即事 汪莘
蓬萊道山到者稀，忽隨飈駕同來歸。天橫閬野望不盡，地絕瀛海如無依。初得松門入蕭瑟，漸繞苔徑穿芳菲。奇花異卉不可識，但覺春是人間非。高檐長廊白日靜，朱簾綠幕清風微。仰觀群玉三大字，始憶上帝書所儲。赤圖綠牒文字古，空桑孤竹音調希。飲中八仙各灑落，瓊林風月相光輝。坐而投壺妙貫耳，立而對奕工解圖。吟詩誦賦清且永，何事顧我頻歔欷。君不見咸平景德時，太平都在楊劉詩。又不見慶曆元祐際，後來誰與歐蘇繼。只今延閣多才賢，如玉在山珠在淵。楊劉歐蘇未爲老，秦皇鼂張俱少年。有客野於孟東野，更宜盧仝作詩社。碧牋小紙辱佳命，青林紫筆令揮寫。君山天酒澆枯腸，吸盡一架酴醿香。贈君千歲白鹿健，報我三尺金魚光。羽陵蠹簡非我處，老上龍庭欲飛去。鳳臺南軒又招手，第一內宅由來住。東西南北身已老，安得丹液還元腦。碧桃洞口花亂飛，留待歸來不須掃。
黄山高 汪莘
黄山高哉，巋然爲江東之巨鎮兮，壁立於兩浙之上游。摩天戛日以直上，陽枝陰派盤數州。四海不知兩根本，行人但覺雲飛浮。嘗試芒鞋竹枝迨乎其間兮，一溪桃杏紅爛熳，萬壑松柏寒颼颼。懸崖絕磴可望不可到兮，古木倒挂險更遒。上有靈泉瀑布千萬道，如銀河自天爭瀉而競注兮，砅雷濺雪隠現穿林幽。中有青鸞黄鶴千萬對，雄倡雌和迭舞而交鳴兮，深林自適復有雪白數點之猿猴。山中自昔無曆日，花開葉落成春秋。殘英脫葉不知其所從來兮，但見夫澗谷之間桃花如扇，松花如纛，竹葉如笠，蓮葉如舟。菖蒲九節餵白鹿，靈芝三秀眠青牛。人間三月春已暮，洞中花卉春長留。奇香異氣逐風去，散落塵世誰能酬。黄山高哉，雲際一峰尚可畫，雲外一峰畫不得，霜繒鋪了掉首休。丹砂一峰燭天爭日月，九龍一峰拔地張旂旒。天都一峰傑出於三十六峰兮，星斗森羅挂珠殿，日月對展瓊瑶樓。中有一人兮龍冠而鳳裘，左容成兮右浮丘。我時收却釣竿樵具作一束，投諸曹阮溪中流。浴余身兮湯泉，風余袂兮帝所。夔鼓隠隠兮管啾啾，水精盤兮碧玉甌。帝酌我兮勞我，左右爲余兮凝眸。指余以南峰石壁記，授余以紅鉛黑汞大丹頭。黄山高哉，余將覽秀巢雲鍊其下，坐令萬物不生疵癘黍盈疇。
訪建康留守 汪莘
敬公太古明月服，愛公九天寒露漿。畏公龍泉太阿劍，喜公班虎花蛇囊。月中含月作懷抱，露表滴露生清凉。風塵澒洞要英傑，太平潤色須文章。公昔荷橐侍紫皇，公今握符坐建康。綸巾羽扇夏日靜，鳴鳩乳燕南風長。青天有月來堂堂，白鷺分水鳴湯湯。城頭獨立是誰子，身長七尺鬚眉蒼。袖藏古劍咸陽市，淚逐東風灑桃李。一心只望金陵飛，未到三更已千里。北斗錯落垂寒光，願公提起掃八荒。刺人如影那見血，激天孤竹和空桑。
訪曾侍郎 汪莘
青天蕩蕩摩青銅，紫微將相環西東。大鵬一擊九萬里，兩翼不鼓乘長風。大鵬飛到天門下，天門無不聳觀者。列星退步失光彩，九虎低頭若凡馬。有鳥决起搶榆枋，望而不見空斷腸。青天愈高鵬愈遠，豈不有意招八荒。我捨新安來，狂歌錢塘市。上有無情之吳山，下有傷心之江水。春已暮，人未歸，平生不問鱖魚肥。若教買得青山住，飽食笋蕨歌春暉。
訪吳安撫竹洲 汪莘
憶昔見公十載前，知公即日圖凌烟。而今見公十載後，豈意翻爲竹洲叟。黄金照日天門開，夜叉安得生風雷。龍文虎脊君當取，有才不用當誰哉。中原寢廟無消息，塞上無人能殺賊。君王此志二十秋，四海看君閑不得。
題新安郡圃駐屐亭 汪莘
先王昔牧紫陽城，池邊駐屐荷花生。先王今居帝青閣，歲歲荷花自開落。華榜高垂四十年，銀鈎鐵畫蛟龍纏。公來對之不忍去，如見先王在眼前。願公子孫滿仙籍，相繼此邦森畫戟。願君與國爲柱石，長使邦人歌駐屐。
雞雛 汪莘
負清抱黄圓如彈，昆侖磅礴幽未判。母雞春日宿雞棲，躬抱乾坤入烹煆。翼之腹之氣自蒸，有時踏轉令交貫。朦朦如困當晝中，惺惺無眠過夜半。食時莫怪喚不應，凝然有在應難喚。君不見陰陽氣足有超越，恍惚惚恍生神觀。數聲隔㲉聞淳音，一點懸胎脫幽贊。母雞慣事徐啄開，可憐毛羽良毰毸。却思裏許若爲活，跧伏性命能低回。啄粟飲水孰教之，天機自動曾何疑。三三兩兩旋母脚，出入南北相追隨。纍然多寡乍磊落，倏然後先無定著。乘閒疾數數不得，往來旁午依前錯。聞道輪迴少安泊，謫仙那能被法縛。秋山歸來酒新熟，呼童烹雞色自若。殺與不殺莫忖度，請君注目寒江倚山閣。
贈祁門不老山高法師 汪莘
鼇山萬仞峙璇霄，上有高真道寂寥。拔足壯能軒物表，洗心清不渾塵囂。洞天別有風光異，人世那知宇宙遥。雲覆醮壇閑悄悄，烟凝仙室靜蕭蕭。步虛韵穩聽晨禮，環珮聲遲識晚朝。飯啗青精顔色好，詞歌白鶴利名消。囊空阿堵緣辭寵，匣蓄干將爲斬妖。折角巾多裁氎布，隠居衣盡屏鮫綃。神游汗漫趨蓬島，禹步迴旋指斗杓。九轉丹砂盈日月，三千功行繼松喬。密渠細石通泉竇，斜插疏籬護藥苗。甕裏香醪斟琥珀，壁間修扇閣芭蕉。蟠桃欲熟人爭竊，野菜初生手自挑。花卉得時舒錦繡，瓶湯娛客奏笙簫。長松夭矯龍千尺，嫩竹琳琅玉萬條。鳳翅亂峰森洞口，羊腸微徑繞山腰。床眠癭木肱常曲，兀坐文藤足屢翹。衮衮騫河傾俊辯，溫溫和璞琢孤標。我慚未躍三春浪，君去行看八月潮。好把陰功拯存沒，西歸宜早買吳舠。
題汪侍郎仲宗北山道院 汪莘
北山之宅可忘歸，北山之山天下稀。自非君身有仙骨，安得蓬壺閬苑相因依。長松巨柏氣象古，紅鸞白鳳交橫飛。朔風萬里促冬日，金橘千樹爭光輝。樞密曾孫侍御子，天資酷與前人似。只今四十未爲老，不選娥眉壓閭里。道院夜長霜月白，豪氣猶餘好賓客。早晚春歸花亂發，蝶舞鶑啼亦傷魄。此言聊戲爾，時事端可惜。大兒只求上上考，次兒只用平平策。胡運已衰當謝絕，西戎方彊又須索。北山主人那得閑，袖中三尺青蛇斑。有客不知其所往，歲暮江頭雪三尺。
訪吳安撫命賦詩竹洲中有靜香亭長堤靜觀齋舞雩亭 汪莘
鳳麟敢謂皇家無，如公自合應時須。胡爲返駕竹洲隠，只與高堂素壁成畫圖。一麾淮海重拜敕，老人在南子在北。稱家菽水歡有餘，每日乃得見顔色。大兒三十心力到，租稅免教官吏逼。小兒十五天資敏，火耕水耨云未克。竹林茅屋謾讀書，我正不蒙稽古力。請言竹洲勝，蕖篠相因依。紅蕖未妨晚色靜，翠篠解過凉陰稀。漁童樵青足驅使，夜深醉和風雨歸。夢中突兀長堤橫，忽覺單騎遊邊城。擒胡已决千里外，邯鄲一枕空崢嶸。閑來靜觀宛殊昨，却憐蒲團坐日落。偶見始畫天地心，從此鳶飛共魚躍。向來天地本來閑，獵夫見鹿不見山。不然堤下寒流自太古，何人曾作沂水看。前日從公洲上語，茯苓期我能同煮。未容只作竹洲翁，屬聞漢詔求伊呂。
梧竹亭 汪莘
人家有園種花柳，君家有園種梧竹。花柳只引蜂蝶來，梧竹能招鸞鳳宿。昨君飲我池上亭，亭邊梧竹深冥冥。鎪風鏤月已足玩，滴雨灑雪尤堪聽。君不見梧君昔在岐山上，開花與鳳作屏障。又不見竹君昔在渭水陽，結實與鳳充糇糧。岐山渭水地差遠，頗覺老鳳勞往返。成周已去漢唐空，梧亦無根竹無本。君家甲第連朱扉，碧梧翠竹相因依。千年老鳳嘆何在，一旦下集增光輝。梧君竹君喜相遇，鳳兮鳳兮君且住。老鳳回頭謝二君，吾方高舉青天去。
淳熙壬寅仲夏大雨寫望 汪莘
一朵烏雲起天末，倏忽長驅半天闊。雲頭到處急雨來，雨脚錯落飛河魁。吹以南箕更豪橫，打窗噴壁催吟詠。恰驚瓦上碎珠跳，已快檐前銀竹映。平生不識南箕狀，且看平疇翻翠浪。恍然立我三湘間，欲著扁舟相跌宕。風迴雨霽天地新，良苗斗覺添精神。天意更看七八月，明年無處可打蕨。
野趣亭 汪莘
晚唐多處士，林亭足娛嬉。吾鄉盛儒冠，何園可棲遲。貧者有不能，富者有不爲。我窮不出門，出門復坐馳。此事我所嘆，無地容蛟螭。聞君築小亭，幽懷正在茲。况復扁野趣，未見已伸眉。示我野趣詩一軸，邀我共賦野趣詩。我思其義浸宏闊，操筆引紙頻嗟咨。古今何人得野趣，野趣不許凡人窺。見君所賦我已會，賦我所見君勿嗤。請從大庭栗陸葛天起，一片野趣無高卑。居不懸金石，出不建旄旗。衣不繪龍鳳，食不羅鼎彜。人家忘貧亦忘富，鄰里何盛仍何衰。蒼顔白髮各自足，山圍水繞忘所之。堯舜禮樂民始慕，湯武干戈民始疑。窮奢極侈到秦漢，沉酣骨髓終陳隋。遂令舉世不復野，村夫俚婦爭夸毗。我觀宇宙間，野趣元不移。散殊零落遍處處，收拾聚集當時時。多年如客棄不采，一朝有主來如期。君看上下數千載，不多古跡存餘基。乃知作者豈俗士，後有繼者須英奇。地野背城市，屋野堆茅茨。草野沒荒徑，竹野成疏籬。春野暗桑柘，綠葉一尺肥。秋野明稼穡，紫穗三尺垂。禽野不在籠，魚野不在池。公卿幸不到，雞犬亦自如。使我頭得野，散髮迎凉颸。使我脚得野，赤脚濯寒漪。爐野燃生薪，器野執素瓷。行野昂老鶴，坐野蹲孤羆。語野從己出，笑野非他隨。一盂野飯既不缺，一杯野菜尤相宜。一樽野酒罕儔侶，只可自飯還自釃。善惡吾不言，禍福吾不爲。黜陟吾不聞，理亂吾不知。一野萬事野，其野不可追。天地不能野，不合文理爭峩巍。日月不能野，不合照耀光陸離。崑崙瀛洲不能野，不合琳琅金碧相撐枝。不知此心孰賦與，一塊太朴元不虧。野於萬象不可飾，野於萬事不可醫。君不見荷鋤歷山豈非野，後來袗衣鼓琴大風雅。荷鋤有莘豈非野，後來相湯鳴條金鼓從天下。荷鋤南陽豈非野，要與管仲作同社。荷鋤栗里豈非野，要作荆軻何如者。嗟此四野人，野趣不獲真。嗟予有野趣，山水長相親。動與麋鹿遊，靜與木石鄰。北方久已失天討，周王憤起如有神。羽林鐵騎疾風雨，赤幟皂纛摩星辰。千金日費豈所憚，旱蛇六翼又足顰。安得邦伯皆結輩，磊落參錯急保民。我有五色線，補衮衮可新。我有五色石，補天天可春。野詩不中貴人讀，野畫不入貴人目。朝廷不用野人來，自有野雲相伴宿。
方壺自詠  其一 汪莘
性靜無一物，心生有萬端。曾將魂魄鍊，不被鬼神瞞。縱步地雖窄，仰頭天自寬。裁詩偏得偶，遇卦只成單。
方壺自詠  其二 汪莘
三萬六千刻，四千三百時。不思人事汩，只怪歲華馳。拚命嘗因道，忘家亦爲詩。幽懷聊自遣，俗子莫令知。
方壺自詠  其三 汪莘
生死何時了，盈虛祇足傷。誰能一刻靜，大勝百年忙。反己求中帝，逢時說外王。紛紛徒藉藉，踽踽亦凉凉。
方壺自詠  其四 汪莘
事體向晚境，情懷非少年。平生不得地，至死亦由天。坐背暑彌勝，行膺寒愈堅。願言過去苦，莫與後來賢。
方壺自詠  其五 汪莘
白晝常陪俗，清宵得養魂。幾時成草屋，終日掩柴門。事迫文方出，身閑道始尊。世方懷祖逖，吾已吊劉琨。
方壺自詠  其六 汪莘
無象始無假，有形斯有邪。盈虛憐日月，聚散笑烟霞。一性亦無我，五行何况他。誰能離火宅，吾與上牛車。
方壺自詠  其七 汪莘
殘臘天垂老，新春日始孩。玄君歸渾沌，青帝出肧胎。樓上獨倚處，海邊相見來。閑思栽五柳，怒欲拔三槐。
方壺自詠  其八 汪莘
百歲已過半，隻身誰與偕。得因徵悟道，失在太開懷。且託山花宿，時從水竹齋。神回天上活，骨付月中埋。
方壺自詠  其九 汪莘
興發花開處，情生葉落邊。既爲欣厭惑，未脫死生纏。鑿破心中月，衝開頂上天。俗儒應大笑，古佛不曾傳。
方壺自詠  其一○ 汪莘
誰和陽春曲，仍操白雪音。郊寒猶有骨，島瘦未無心。雲到散時看，月當虧處尋。可憐持玉尺，終不度金針。
方壺自詠  其一一 汪莘
直寫胸中事，誰拈紙上塵。興來那暇懶，得處不容廑。行有鬼神覷，詩防天地嗔。歐蘇尋後輩，郊島是前身。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其一 汪莘
出郭已超俗，住溪尤近真。青天素知我，白雪便隨人。守道何妨賤，藏書不盡貧。長懷社中友，共發甕頭春。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其二 汪莘
世事偏宜假，吾生只認真。少知行路惡，老愛在家貧。寧接古時鬼，怕逢今世人。澗松方卧雪，野草亦爭春。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其三 汪莘
群處那相合，單棲正自如。好言天外事，懶讀世間書。指直筆難把，唇濡硯屢噓。傾壺有餘瀝，窺甕得殘菹。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其四 汪莘
每恨投南鵲，尤憐向北枝。雖蒙今士笑，恐有後人思。運火解朝凍，嚥津充夜饑。不來溪上住，那得雪中詩。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其五 汪莘
徹骨寒誰覺，回骸暖自醒。直須人悄悄，方得物亭亭。性伏涵三極，心開燭萬靈。有僧肥臃腫，怪我瘦竛竮。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其六 汪莘
脫命市朝隘，側身桑梓深。山含首陽色，水带汨羅音。中夜不能寐，萬端都上心。鄰鷄猶未動，沙鳥已相尋。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其七 汪莘
茅屋凍將壓，柴扉寒不開。交朋幾竿竹，兄弟數枝梅。渡口月初出，沙頭人正迴。客居殊自在，歲事亦相催。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其八 汪莘
朱減顔逾皺，霜添鬢却新。文章應捨我，富貴不如人。照破生前物，思窮死後神。謂宜休仕漢，何必只逃秦。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其九 汪莘
積雪滴還凍，斜陽陰復明。千峰濃淡碧，一水淺深清。醫卜猶真祿，樵漁亦美名。人皆云有命，我獨得無生。
開禧元年四月自中都挈家還鄉寓居城南十二月遷居柳溪上其夜大雪初一日蓋宰來訪約過縣齋爲一日款深夜而歸賦此  其一○ 汪莘
築室深山裏，開門古澗邊。月高猿子叫，日晏虎兒眠。带雪挑黄菜，敲冰取碧泉。不知居士樂，空受俗人憐。
懷朱晦菴先生 汪莘
道在羲皇孰斷金，至人出處合天心。青山白雲有生路，流水落花無足音。世外太古日色靜，洞中一片春風深。自憐晚輩服膺久，亦許杖屨來相尋。
壽高內翰  其一 汪莘
胸次包天燭九垓，正須博大濟時材。朝從碧落摶風角，暮泛靈槎出斗魁。別墅已將修竹隠，朱門仍向鏡湖開。如今且爲蒼生起，一取前賢氣燄回。
壽高內翰  其二 汪莘
璞玉渾金表裏同，心知言動有陰功。一門人傑成龍種，三世科名各繼宮。華蓋共瞻天座北，勾陳長扈帝垣中。野人只待秋風起，去向西湖作釣翁。
壽高內翰  其三 汪莘
鶴立青松老令威，佳辰山水倍清輝。曾扶東壁排雲出，幾跨蒼龍带雨飛。竹簟水風須得意，玉堂春日即催歸。願公與國爲梁棟，千載煌煌照太微。
壽高秘書 汪莘
萬壑千巖映翠霞，越王城下競傳誇。青天白日秘書舫，乳燕鳴鳩內相家。高浪趣潮滄海直，大鵬橫擊五雲斜。自吹玉笛相爲壽，昨夜菖蒲吐紫花。
壽何尚書 汪莘
雪艇風帆去玉京，故家猿鶴相歡迎。九天氣母壺中足，十月嬰兒頂上行。曾問何修能至此，但云無欲自然成。夜來夢向山莊立，一炷清香徹太清。
寄商察院 汪莘
竊伏西湖雪鬢催，長歌聲斷鬼神哀。青天有月無人看，白帝行秋待我來。近水遠山俱冷淡，敗荷孤葦尚低回。今朝欲向青門道，出到疏籬意已灰。
玉堂中賡任宮講希夷惠詩韵 汪莘
宮講先生句子香，晦菴衣鉢有餘芳。松篁性本參天直，楊柳情仍庇地長。自恨此身真逆旅，不知何日更傳觴。山人初向山中出，還欲歸來水一方。
訪楊湖州  其一 汪莘
一道西江隔水雲，夜瞻牛斗共天文。聖之清必先夫子，仁者勇須今使君。天下山川居一半，湖州風月占三分。錦囊幸許傳抄去，預取蘭香手自薰。
訪楊湖州  其二 汪莘
苕溪霅溪風景好，浙西浙東皆弗如。處處堤邊種楊柳，家家門外有芙蕖。使君遠繼東坡事，處士端宜耘老居。聞道香名來一訪，白鬚照水久躊躇。
寄潘倅 汪莘
夢魂何事練溪濱，起自新春向晚春。紅杏園林催百舌，綠楊洲渚薦重唇。一年好處是寒食，三月水邊多麗人。遥想使君行樂處，牡丹如障草如茵。
中秋月  其一 汪莘
今宵何處愜清遊，震澤波心太華頭。初出海張紅錦扇，到中天挂水晶毬。兔蟾迸作雙輪現，金火鎔成一鑑秋。惟有飛仙知表裏，入他宮殿又焉廋。
中秋月  其二 汪莘
對月題詩過幾人，不知何句與渠親。精神尤向水中活，形狀直須天上真。紫磨一輪開作屋，桂花千朵斫爲薪。寒儒老矣心猶在，誠念唐虞有野臣。
中秋月  其三 汪莘
萬派寒芒一道飛，陰精盛處遠成圍。抱回紅日浴東井，橫截碧天朝太微。惟有中秋金正王，復當子夜水生肥。溶溶滿掬乾坤髓，說向傍人是泄機。
中秋月  其四 汪莘
吟詩競盡月精微，自昔誰明造化機。近作金波千道去，遠成玉鑑一團飛。陽魂滿處因乾父，陰魄虧時自巽妃。笠澤漁舟都不問，醉中倒着綠蓑衣。
中秋月  其五 汪莘
詩人長以月爲心，對月題詩隨淺深。缺此作鈎圓作鑑，白將如玉紫如金。鍊丹道士綿綿守，見性禪師了了吟。今夜誰家殺風景，聒天鼓吹到橫參。
佛書載兜率天有內院道書有赤城朱窗乃帝一內宅因述所聞 汪莘
結髮師心內院行，紫雲門闕碧霞城。一聲霹靂衝天響，萬點星辰匝地明。鼎裏金丹能虎變，牀頭鐵杖带龍腥。極知富貴非吾事，玉簡珠繒有姓名。
游甘露寺 汪莘
扁舟京口意躊躇，北固峰頭淚滿裾。聞道昔時兵可用，未知今日事何如。傷心南渡英雄盡，屈指中原歲月疏。待見太平心始足，不妨歸去老樵漁。
夜興 汪莘
倚天長劍爲誰收，欲獻君王鎮九州。世事漫隨紅日下，壯心空逐碧江流。雁橫西塞偏愁客，菊綻東籬始當秋。抖擻向來塵土夢，便提蓑笠上漁舟。
秋懷  其一 汪莘
形骸欹仄面皮黄，破屋三間號柳塘。自大暑來真畏暑，到微凉處便知凉。
秋懷  其二 汪莘
四野秋風交敝廬，時平不用藺相如。有人來問生涯事，指點蓑衣學釣魚。
秋懷  其三 汪莘
秋雲無復似春濃，天地何人到此窮。斜日淡烟今古恨，如何都付與孤鴻。
秋懷  其四 汪莘
北渚風生禾葉秋，洞庭波起夕陽收。楚人臨水爲誰立，帝子隔烟相對愁。
秋懷  其五 汪莘
自分爲人類魯臯，幾將心事泛吳舠。手摶日月供宸筆，揀盡金雞玉兔毫。
秋懷  其六 汪莘
曾向瀟湘遇水仙，倏來如月去如烟。深林一笑聞山鬼，余處幽篁不見天。
秋懷  其七 汪莘
傷春未了又悲秋，無復歡悰到酒舟。茅屋半欹籬半倒，伏羲一卷在牀頭。
秋懷  其八 汪莘
玉露金風刮夜天，疏桐缺月耿窗前。十詩未盡窮愁志，說與家僮汝自眠。
秋懷  其九 汪莘
一带青巒失舊青，荻花楓葉夕陽明。閑思天上多官府，自是幽人道未成。
秋懷  其一○ 汪莘
虞帝周王不復生，幾多豪傑應離明。鳳凰覽遍真難合，直至而今欠一聲。
次潘別駕韵 汪莘
野店溪橋柳色新，千愁萬恨爲何人。殷勤織就黄金縷，带雨籠烟過一春。
潘別駕自祁門回 汪莘
白馬嘶風入紫陽，使君一笑列壺觴。秋原是處堪圖畫，豆子花紅稻半黄。
九月十六日出郡登舟如錢塘十七日舟中雜興  其一 汪莘
落日扁舟萬古心，半山明耀半溪陰。漁鹽商賈都來往，縱有客星何處尋。
九月十六日出郡登舟如錢塘十七日舟中雜興  其二 汪莘
一簇沙鷗占碧波，手摇雙槳叫吳歌。大羅只許詩人賦，不許詩人上大羅。
九月十六日出郡登舟如錢塘十七日舟中雜興  其三 汪莘
天地窮時事不窮，最傷心處是凉風。少年每下悲秋淚，投老情知淚亦空。
九月十六日出郡登舟如錢塘十七日舟中雜興  其四 汪莘
兩夜江心對泬寥，恍兮惚裏有逍遥。堂堂皓月排空出，自覺精神湧碧霄。
九月十六日出郡登舟如錢塘十七日舟中雜興  其五 汪莘
碧天似水元非水，碧水如天不是天。人現非天非水處，君來何處覓神仙。
九月十六日出郡登舟如錢塘十七日舟中雜興  其六 汪莘
白雲晚向山中出，白霧朝從水上生。三百里灘轟笛過，鬼神驚倒怒龍聲。
九月十六日出郡登舟如錢塘十七日舟中雜興  其七 汪莘
莘野磻溪亦偶然，每逢耕釣憶前賢。春風秋月閑來往，只付時人一醉眠。
九月十六日出郡登舟如錢塘十七日舟中雜興  其八 汪莘
橫石灘頭古釣磯，綠波擊破雪花飛。老翁識得魚爭處，手把綸竿滿意歸。
九月十六日出郡登舟如錢塘十七日舟中雜興  其九 汪莘
日暮滄江駐客舟，眼前境界起詩愁。沿山幾處人烟僻，摘粟收麻到白頭。
九月十六日出郡登舟如錢塘十七日舟中雜興  其一○ 汪莘
巍然釣石壓江濱，烟水茫茫斷四鄰。天帝座邊元是客，劉郎何得欲相臣。
遊南山 汪莘
山蹊黄葉從過滿，石案蒼苔不用除。壇上古松巖畔竹，切須留伴老僧居。
送趙君十絕  其一 汪莘
皂蓋朱轓練水濱，春生秋殺總精神。須知愛士何曾泛，屈指應無第二人。
送趙君十絕  其二 汪莘
醉把金鞭度綠楊，軍民夾道笛聲長。紅旗千面詩千首，半雜風雲入建章。
送趙君十絕  其三 汪莘
荷葉高高荷蘂低，夕陽初落畫橋西。湖州士女來相接，爭擁蘭舟入霅溪。
送趙君十絕  其四 汪莘
歸去苕溪理釣蓬，風清月白水精宮。青蓮居士爭閑得，時答天書一兩通。
送趙君十絕  其五 汪莘
風雨黄昏自掩扉，燈前時復一歔欷。兒曹相問緣何事，爲道君侯早晚歸。
送趙君十絕  其六 汪莘
一榼村醪插別筵，清風急雨送歸船。望中未是湖州境，便有吳歌唱採蓮。
送趙君十絕  其七 汪莘
練水至清無淺深，使君何日再登臨。請看江上千株柳，盡是君民離別心。
送趙君十絕  其八 汪莘
有客胸藏太息書，蕭蕭白髮不堪梳。君王若問江東士，莫只相憐誦子虛。
秋興  其一 汪莘
閑步水南因水北，仍從山後復山前。日歸海底龍方覺，月到天心虎正眠。
秋興  其二 汪莘
天外涵天心廣大，月中吐月性光明。夜來飛上崑崙頂，獨倚瓊樓嘯一聲。
秋興  其三 汪莘
一旦秋風起洛濱，東歸聊復寄鱸蓴。如今已在漁鄉住，宜與清朝作散人。
秋興  其四 汪莘
水邊楊柳怯秋風，憶昨杏花相映紅。心地不隨時節變，始知天下有英雄。
秋興  其五 汪莘
蘿衣嫋嫋带凉風，人道秋空豈是空。白日不知天上事，衆星環拱紫微宮。
秋興  其六 汪莘
七尺經霜翠竹竿，斬來石壁釣江湍。絲頭垂下驪龍口，掣得明珠似月寒。
秋興  其七 汪莘
秋天尤覺曉天清，仰首看天俯首行。不但長歌聲似鶴，一身渾似鶴般輕。
除日寄黟山周尊師 汪莘
眼有神光射靄山，不須更問列仙班。道人四海都遊遍，只有先生一介閑。
東行途中有感 汪莘
一路桃花愁殺人，柳塘茅屋正宜春。春風不是不相識，不遣春山養病身。
去昌化縣西四十里留宿陳東魯南樓 汪莘
碧玉山中白玉溪，武陵村落午時雞。南樓一覺春宵雨，夾路桃花送馬蹄。
謁真直院楊花滿路口占一絕見直院誦之 汪莘
三月天寒尚臘衣，錢塘遊子嘆斜暉。柳間蘇小無由見，惹得楊花滿袖歸。
真直院招飲道山群玉堂自陳秘監而下凡八人坐上賦絕句 汪莘
壓架春風十萬條，護檐霜榦自蕭蕭。一朝盡識群賢面，陡覺星辰共碧霄。
直院自言願所以相拯之意有非毫楮所可宣者歸途口占一絕爲寄 汪莘
傾國佳人默怨天，紅顔過了拜尊前。世家大族多兄嫂，獨得公姑分外憐。
三月十九日過松江五絕  其一 汪莘
在家每憶松江好，及到松江又憶家。夢見樵青來竹裏，笑將漁父插桃花。
三月十九日過松江五絕  其二 汪莘
萬頃烟波短棹飛，一雙鷗鳥弄斜暉。如今頻作姑蘇客，遥指當年舊釣磯。
三月十九日過松江五絕  其三 汪莘
煎茶徐讀散人傳，對酒朗吟漁父詞。除却月風同此意，祗應烟雨暗相知。
三月十九日過松江五絕  其四 汪莘
薰風吹夢聽新蟬，又向長橋艤釣船。好剪吳松半江水，袖歸三十六峰前。
三月十九日過松江五絕  其五 汪莘
笠澤滄波擁洞庭，望中七十二峰青。待偕龍女乘雲去，占取參天一畫屏。
過丹陽界中新豐市 汪莘
道過新豐沽酒樓，不須濯足故相酬。華山仙伯徐思看，爭遣時人識馬周。
途中再詠金陵 汪莘
石頭城上望斜暉，覽盡金陵寂寞歸。嘆息青天如許大，可無一箇鳳凰飛。
回至松江  其一 汪莘
欲向江南採白蘋，杜鵑啼後已無春。洞庭龍女雲中降，手把雙珠笑贈人。
回至松江  其二 汪莘
深林茅屋隠漁樵，時有扁舟過石橋。誰把客星入圖畫，曉風殘月伴吹簫。
到高亭山望南北高峰 汪莘
每泛西湖不忍還，高亭數疊出雲間。如今回至高亭路，却望西湖數疊山。
程朝望送梅花 汪莘
昨夜燈前把酒杯，鄱陽主簿送春來。只疑天地無清氣，都在江頭一樹梅。
再用韵  其一 汪莘
長恨無人共一杯，直知好友自天來。淵明到死真成菊，和靖平生却是梅。
再用韵  其二 汪莘
接得南枝即按杯，似和霜月带將來。自從驛使相逢後，千載無人解寄梅。
重陽趙使君惠酒 汪莘
何嘗自覓王弘酒，頗怪曾麾道濟粱。處士固應高一着，江州太守味尤長。
寓清湖橋夜枕聞雨 汪莘
要識人間過去愁，春宵風雨到湖樓。如今此恨無分處，應有知人在後頭。
夜坐有感 汪莘
前賢相遇是前程，不見斯人莫誤行。白面書生那解事，只將文字住京城。
晚晴即事 汪莘
君平簾外雨霏霏，寂寞何人識少微。怪得湖邊天色好，小舟爭載夕陽歸。
夏日西湖閑居十首  其一 汪莘
十里湖山苦見招，柳堤荷蕩赤欄橋。待他朝市人歸後，獨泛扁舟吹玉簫。
夏日西湖閑居十首  其二 汪莘
急管繁絃樽俎閒，何人靜眼對湖山。怪來水面無鷗鷺，多在殘蒲落照灣。
夏日西湖閑居十首  其三 汪莘
每嘆西湖境未殊，向來人物有還無。紅蕖綠竹渾相得，明月清風亦不孤。
夏日西湖閑居十首  其四 汪莘
晚風吹動碧琳寒，初日花房露未乾。誰道幽人無伴侶，紅蕖萬朵竹千竿。
夏日西湖閑居十首  其五 汪莘
修竹祠堂曲水濱，寒泉菊盞久埃塵。道傍車馬無心到，似我頻來有幾人。
夏日西湖閑居十首  其六 汪莘
一曲波光徹太虛，四垂碧漢罩湖魚。遊人眼被荷花礙，不覺琉璃泡裏居。
夏日西湖閑居十首  其七 汪莘
露冷風清斗柄遷，芙蕖零落謝家船。都人正作黄粱夢，獨占西湖明月天。
夏日西湖閑居十首  其八 汪莘
清夜湖心把酒杯，花間風月共徘徊。金鐘何事催天曉，又恐遊人相逐來。
夏日西湖閑居十首  其九 汪莘
醉把青荷當篛笠，亂披紅芰作蓑衣。漁翁家在蓬瀛上，欲駕蓮舟一葉歸。
夏日西湖閑居十首  其一○ 汪莘
藕蔕嚼來殊解渴，荷香聞得亦忘饑。幽人不趁槐花課，收得西湖幾句詩。
感白髮 汪莘
一枕黄粱夢欲殘，死生大海浪漫漫。鬢邊白髮休除却，時向窗前把鏡看。
湖上早秋偶興 汪莘
坐卧芙蓉花上頭，清香長繞飯中浮。金風玉露玻璃月，併作詩人富貴秋。
夜興 汪莘
簟紋如水浸蟾光，睡覺湖邊月半牀。道是廣寒疑不是，月中那得藕花香。
泛小舟入蓮蕩微雨即事 汪莘
水光如錦葉如烟，微雨相從到洞天。翠盖紅妝無處避，一時挨入木蘭船。
偶題 汪莘
浮雲散盡月孤明，月裏仙人影更清。憶昔相逢不相識，如今同坐復同行。
臘月雪後 汪莘
林下雪消添晚汲，山中日出欠晨炊。先生茅屋春猶早，只有階前碧草知。
遷入新居後客至偶成 汪莘
方壺客去偃雲牀，槐柳陰陰日自長。睡起不知天早晚，問人山頂是斜陽。
春夏之交風雨彌旬耳目所觸即事十絕  其一 汪莘
石橋南北碧桃香，翠葉交柯水面凉。終歲方壺無一事，春來也爲種花忙。
春夏之交風雨彌旬耳目所觸即事十絕  其二 汪莘
不賦杜鵑三十秋，今愁不比昔時愁。杜鵑豈是催春去，爲見春來啼不休。
春夏之交風雨彌旬耳目所觸即事十絕  其三 汪莘
夏雨春風窮管仲，停雲榮木老淵明。斷紅池舘無人到，猶有黄鸝一兩聲。
春夏之交風雨彌旬耳目所觸即事十絕  其四 汪莘
野水平橋細浪生，柴門草長斷人行。園林霽後春如在，燕雀鳴時夏正清。
春夏之交風雨彌旬耳目所觸即事十絕  其五 汪莘
即日南風清且微，北窗心靜見天機。林鶑母子聲相應，野蝶雌雄性共飛。
春夏之交風雨彌旬耳目所觸即事十絕  其六 汪莘
春去江南水拍天，經旬茅屋罕炊烟。石牆頹毀板橋斷，始覺貧家氣象全。
春夏之交風雨彌旬耳目所觸即事十絕  其七 汪莘
雷電陰晴共一簾，殘春首夏境相兼。閑尋穉笋今朝長，靜數新荷昨夜添。
春夏之交風雨彌旬耳目所觸即事十絕  其八 汪莘
下簾讀易有深功，一炷清香過日中。赤帝元來協青帝，南風初至似東風。
春夏之交風雨彌旬耳目所觸即事十絕  其九 汪莘
槐葉風清鶑哺子，麥苗露濕雉尋媒。道人不出方壺境，坐見天時去又來。
春夏之交風雨彌旬耳目所觸即事十絕  其一○ 汪莘
檐前花放不忍折，庭下草深仍懶鋤。苦雨晴時春已盡，可憐新月挂清虛。
自去秋疾作正月尚未全愈曉枕有懷 汪莘
插柳栽花便滿林，午天蜂蜨曉天禽。老來病損渾無力，報答春光只有心。
寒食節有感  其一 汪莘
江南兒女尚多情，爲愛芳晨載酒行。幸自不知惆悵事，鳥啼花落是清明。
寒食節有感  其二 汪莘
寒食原頭杜宇聲，誰家不起古今情。紙錢燒罷人歸後，一樹梨花凍月明。
贈張漢卿 汪莘
相伴留侯訪赤松，碧桃花下醉融融。玉龍嘶罷還家晚，月出蓬萊第一峰。
昌化縣西廣福寺前嶺上有古松一株甚奇每過其下徘徊不能去今夏五月過之始賦一絕 汪莘
虎攫龍跧數百秋，灘聲長繞半天流。老僧不與人間事，獨立門前一點頭。
孟秋朔日天台劉允叔和叔鄉人陳思敬餞飲錢塘門外雙清樓上 汪莘
西湖日日可尋芳，樓上凭欄意未忘。斫取荷花三萬朵，作他貧女嫁衣裳。
臘日晚過楊村寫望 汪莘
萬里溪光一望穿，潛魚世界白鷗天。若爲移得溪光去，落日茅齋相對眠。
立春日山行 汪莘
遠山殘雪獻年華，翠黛千層蹙浪花。天上畫屏描不得，懶移皮屐下鄰家。
籬陰 汪莘
籬陰雙蝶趁春暉，輕展新黄試舞衣。點草撲花如得意，因何相逐背人飛。
仲春溪行即事 汪莘
竹外夭桃分外明，一枝折得繞溪行。春風誰道全無主，胡蝶飛來花上爭。
柳枝詞 汪莘
繰出烟絲輕裊裊，掃成雪帚重垂垂。風流舉世無過柳，總合殷勤把一枝。
暮春二十八夜枕上有懷  其一 汪莘
邇來尤覺光陰速，晝夜分明似水流。却是光陰無變動，謾教浮世有春秋。
暮春二十八夜枕上有懷  其二 汪莘
茅檐環走兩金輪，二十九番楊柳春。回首半生無覓處，祗應留得見前身。
季夏之末鵑聲不已 汪莘
念爾殘春啼不休，若爲春夏抱春愁。亦知春去年年事，憶似前時春盡頭。
閏十一月東行臘月立春夜秀州船埸橋玩月甲辰正月廿四日出都城廿七日曉行即事 汪莘
鴉聲欲斷雉聲起，柳眼已青桑眼黄。故鄉春事正如許，春事只緣思故鄉。
乙巳暮春初六日晚對新月 汪莘
春來風雨耿黄昏，初見青青月一痕。憶自消魂南浦後，不禁描出向前村。
中元夜興 汪莘
東院長廊約二更，風雷送雨正冥冥。忽看電掣金蛇過，照出青天一點青。
綠陰 汪莘
綠陰窗底蔚藍光，習習清風入座凉。五月人間同此意，故知彭澤到羲皇。
感秋 汪莘
年年不是要悲秋，秋氣愁人不自由。誰見江南魂斷處，瀟湘帝子在眉頭。
戊申六月聞晦庵先生除兵部侍郎 汪莘
韓范諸公各一時，賢豪久速係安危。從來功業知難就，未敢先賡慶曆詩。
己酉夏偶興  其一 汪莘
雨後荷盤可乾汞，日中蓮座自焚香。兒童拗斷壘珠柄，牽出銀絲隨手長。
己酉夏偶興  其二 汪莘
剝開蓮子見芳鮮，花葉同心縮翠拳。欲記池蓮多少朵，一枝荷葉一枝蓮。
己酉夏偶興  其三 汪莘
兩鏡手提如合璧，兩光相攝萬重光。重重樓閣重重戶，有箇瞳人裏面藏。
己酉夏偶興  其四 汪莘
兩燈射壁兩重光，一影俱生一影傍。假使百燈同一室，百身還只一身忙。
八月間書案假寐戲作 汪莘
四海春風曲肱裏，出入鼻端雲一縷。不知案上清露珠，漏泄傅巖夢中雨。
壬子歲雲峰寫望 汪莘
西極層雲最上層，碧雲峰著白雲楞。六龍頂佩斜陽下，恰似青紗一點燈。
三月謝吳子文 汪莘
爲我歸途怯晚風，解袍添我意何窮。念君夜度青松嶺，亦恐寒侵氣體中。
甲寅西歸江行春懷十首  其一 汪莘
江行二月正清新，無主桃花不戀春。老去情懷甚年少，少年未解惜芳晨。
甲寅西歸江行春懷十首  其二 汪莘
薄晚東風一岸巾，波光挾日戰龍鱗。尋思來往成何事，只向人間得此人。
甲寅西歸江行春懷十首  其三 汪莘
一層山只一溪斜，偃卧東風戀日華。莫把江行生旅思，他年憶此勝還家。
甲寅西歸江行春懷十首  其四 汪莘
香韉繡軛急朝昏，李陌桃蹊不盡樽。滿席落花人睡起，始知春興屬柴門。
甲寅西歸江行春懷十首  其五 汪莘
閑來此意本翛然，一點清愁出意邊。亦似東君無定準，乍晴乍雨惱花天。
甲寅西歸江行春懷十首  其六 汪莘
塞空春意總分明，桃李無言却混成。剛被幽禽知此意，風前拈出兩三聲。
甲寅西歸江行春懷十首  其七 汪莘
二月湖山把酒中，呼猿洞口水涵空。醉來剝盡新花蘂，百疊生紅未見風。
甲寅西歸江行春懷十首  其八 汪莘
白晝春光綠染衣，東風千里挂帆歸。竹籬紅白花相映，只聽雞聲在翠微。
甲寅西歸江行春懷十首  其九 汪莘
西湖楊柳欲棲烏，遥想溪山似畫圖。二月到家寒食近，末梢春境憶西湖。
甲寅西歸江行春懷十首  其一○ 汪莘
繞屋桃花可得追，迎門猶有海棠枝。牡丹未放酴醿小，併入青梅煮酒時。
慶元五年休寧權縣鄭丞吳山寺勸農次韵  其一 汪莘
駿馬輕衫拂曉行，野塘春水縠紋生。心知沮溺無尋處，猶把津頭問耦耕。
慶元五年休寧權縣鄭丞吳山寺勸農次韵  其二 汪莘
鳳凰城裏舊徘徊，村裏吳山躍馬來。也有旗亭沽酒處，可憐桃杏向人開。
八月十一夜作文起夜興 汪莘
點墨揮毫勢始停，起來耳目共時醒。一窗月色元無響，四壁蟲聲不見形。
辛酉正月初八日入郡赴高校書之約二十二日出西郊即事 汪莘
竹籬茅屋兩三家，白晝青春自歲華。碧縠水邊搓柳線，綠羅天畔繡桃花。
感秋  其一 汪莘
秋水無塵浸碧虛，風前一葉故飛飛。瀟湘帝子何時降，立盡斜陽未肯歸。
感秋  其二 汪莘
閑佩仙瓢到柳汀，柳邊一點酒旗星。斜陽欲落無人惜，空有烟林作畫屏。
感秋  其三 汪莘
行到籬邊菊已黄，相逢不改舊時香。自憐失意秋風後，猶爲寒花一舉觴。
感秋  其四 汪莘
不須龜筮此生休，死去無心更出頭。莫說竹籬茅舍事，丹楓一樹正悲秋。
感秋  其五 汪莘
獨步荒山日欲昏，數聲乾葦過遊魂。重崗複澗穿難盡，恍惚隨人月一痕。
壬戌歲春懷  其一 汪莘
病起南臯二月時，鏡中樗散鬢成絲。不因雀噪檐間樹，春雪春晴總不知。
壬戌歲春懷  其二 汪莘
抱疾衡門與藥親，苦無筋力尚精神。東風日夜開桃李，不爲人間失意人。
四月十二日携家如錢塘二十二日過湖至九里松船步頭秦家安泊凡住百日八月還家仲冬題金德恭東園 汪莘
昔年曾訪此林坰，今日重來倍有情。道在山中人不會，竹風柏日總分明。
再到 汪莘
半近烟村半近城，東園花木鎖柴荆。我來獨對南山立，始信陶潛兩眼明。
賀王伯愚登第  其一 葉寘
先君有女嘗擇對，玉雪王郎真可人。連榜舍升俱伯氏，中興家世最名臣。回翔璧水十年舊，踴躍龍門三月新。從此青霄騰踏上，久知陳孺不長貧。
賀王伯愚登第  其二 葉寘
世無羔雁到林泉，惟有登科路坦然。我亦門闌多喜色，君今衣鉢得家傳。龍旗方照三千字，虎榜爭趨五百仙。莫道中年情態薄，華塗名節儘加鞭。
壽陳監丞 葉寘
岷峨之秀如雲起，前有三蘇後三李。三蘇專以節行聞，三李相承最工史。兩家百年成美談，盛事胡不云東南。春風樓前擁三山，秀出君家父子三。玉佩瓊琚詞大放，宏博取科跡相望。縯綸妙體王者言，下筆仍裁舍人樣。君於兄弟尤白眉，天質寬厚心平夷。如舟萬斛方整棹，駕揚穩聽天風吹。道山蓬萊陳几席，自當席草宮門北。玉堂深處覺天低，金鎖開時分夜直。人生窮達惟兩途，富貴外物如錙銖。生朝相祝何所如，導引願與欒城俱，名節要當參長蘇。凜然天地相終始，何獨扁舟載五湖。
送熊掌熊白 葉寘
熊掌舍魚吾有取，自幼嘗聞子車語。飯香獵戶分熊白，妙語涪翁乃能吐。世間兩味果稱珍，故人念我肯珍分。數千里致良不易，食美真當持獻君。從小知嘗熊膽苦，人不通今寧識古。熊皮兀坐二十年，毛去皮存縫誰補。人言窮命有時通，老翁八十卜非熊。試將兩味從公卜，世間真有磻溪翁。
送玉面貍與月湖 葉寘
迎陽舐掌餐朝霜，虎額分白狐裘黄。野人供之未敢嘗，聊比澗沚溪毛將。方其潛遯嵌空去，塞向固然知墐戶。藏身爲地抑何拙，令人開戶知其處。貴重榮稱玉面郎，尾以牛後誇奇章。世間醜好誰爭强，賢否一語由臧倉。諗季貍兮美南國，範我馳驅非詭獲。衣褐褐見脫脫兮，雪綽通身妙藏白。人言可以貢金門，芹美猶云欲獻君。倘幸珍稱供玉食，全勝肥遯老邱園。侑以詩篇煩筆削，詩欠活眼覓一著。
題壁 馮興宗
眼俗難觀古，時間只順天。平生羞詭遇，投老更加鞭。
香巖院 潘景夔
晚入招提路，山風冷透裳。寒鴉互分合，霜稻半青黄。習訟傷澆俗，思閑慰故鄉。牧童如有感，扣角唱斜陽。
六經閣 韓漪
小樓燈火夜青熒，風撼梧桐客夢驚。誰家更理琴烏曲，誤聽壁間絲竹聲。
句 蔡任
我與斯民同一性，誰言此邑號三陽。
浯溪 鍾興嗣
羯奴禍唐室，宗社已傾危。翠華幸西蜀，大物孰主持。儲君起靈武，事亦從權宜。人望既有屬，姦孽就誅夷。次山憂國切，聞此喜可知。歸美頌君父，隠惡義當爲。涪翁仗正論，凜然寓刺規。指擿心中過，併及宮闈微。茲用春秋法，肅宗其何詞。曾無一半語，追咎元子非。後來好事輩，往往互詆譏。或立黨同意，或費解嘲詩。識者具眼力，理解夫奚疑。盍觀我宋朝，崖上中興碑。光堯再造績，炳若日星垂。功成體天道，退處志莫移。神器親付授，嗣皇猶懇辭。數四不獲命，黽勉祗受之。飭躬備敬養，朝夕益孳孳。君不見帝典書之盛，端由揖遜基。二聖盡慈孝，堯舜並驅馳。俯視於李唐，德業有醇疵。惟餘尅復願，天每靳其機。孫支繼述責，未有易今時。出兵弔遺黎，孰不迎王師。免使讀頌者，懷憤徒傷悲。
寶慶改元孟春中澣敬拜十賢於學宮謹哦唐律 汪統
詩書流澤自宮牆，祀謹先賢配孔堂。黄道中天臨下土，清時群牧盛維揚。固應奕世思功德，曾與皇家作棟梁。生晚敢斯師軌躅，寒泉一勺薦春觴。
贈水簾洞黄秀才 林干之
讀書避世喧，結廬五雲表。澹泊足生涯，詰曲藏深杳。仰觀紅日近，俯視衆山小。滄溟舞澎湃，雲氣度浩渺。喬松蔓翠蘿，絕壁挂啼鳥。一派從天來，長練挂木杪。海鷗忘機智，峝蝶驚飛繞。亦知山房靜，而被俗客擾。作詩寄殷勤，努力須壯少。他年騰踏去，蕙帳猿驚曉。
中和樓 沈大椿
愁少憐詩酒，閒多忽簿書。登樓當白晝，馮檻看清滁。風急移凉榻，雲歸想故廬。往來橋上客，誰得見長魚。
自維揚回儀真 沈大椿
一官安敢問青氈，形影相看祇自憐。黄鵠已登清漢去，白鷗空占淺沙眠。杏花開徧蕪城雨，柳色渾鋪瓜渚烟。老眼生疎堪自笑，浪驚風物向淮天。
扃秀亭  其一 沈大椿
登臨興極未容還，拂拭緇塵扃秀間。萬事已甘軒鶴老，一身聊擬磧鷗閒。灘聲猶带湘江水，野色遥分建業山。雅志未容歸騎促，有情斜日尚蒼灣。
扃秀亭  其二 沈大椿
倦飛山鳥未能還，心在孤雲疊嶂間。大水雄山須遠適，好風佳月自幽閒。非關謝傅當年事，何似周郎舊日山。安得此心成獨往，白鷗盟約在江灣。
自維揚回真州 沈大椿
青蒲短短柳斜斜，入眼新愁亂莫遮。雨潤固應宜筍蕨，風饕端不貸鶑花。春來止酒常因病，客裏逢人祗問家。安得扁舟下荆水，一歸老我舊生涯。
烟雨奇觀樓 吳機
此景儀真亦有年，何人管領向樓前。江淮自昔雖南北，烟雨從來肯變遷。萬里孤帆遺恨在，半空佳句至今傳。諸公欲會當時意，且對滄波泛酒船。
水竹亭 吳機
一泓清水數竿竹，消得詩人爲品題。今我公餘無俗事，不妨領客暫提携。
聞凱亭 吳機
調發今年迥不同，折衝果在笑談中。若非制閫規模定，安得兼全戰守功。
轉幽亭 吳機
從容行樂興無涯，地轉清幽亦可佳。須信居塵塵不染，竹風飄拂爽人懷。
喜凉亭 吳機
小亭新築藕花邊，爲愛陂塘五月天。最好一番風雨過，瓊珠無數落清泉。
漣漪亭 吳機
回環流水漾晴波，一葉扁舟逸興多。寄語遊人恣觀覽，豐年相與樂中和。
得月亭 吳機
月照乾坤豈得私，只緣近水倍光輝。况逢秋杪氣猶爽，一笑從容盡醉歸。
天開圖畫亭  其一 吳機
天造地設非一端，諸公試爲倚闌干。四時不改江山秀，萬象無窮宇宙寬。古往今來還復舊，風清月白不勝寒。長淮幸遇豐登歲，得與斯民奠枕安。
天開圖畫亭  其二 吳機
天祐長淮歲屢豐，熙熙還與舊時同。月逢元夕清光滿，人在春風和氣中。自有儀真無此景，一新圖畫是誰功。與民共樂拚沉醉，蚤覺衰顔借酒紅。
句 李一鰲
玉盆應有意，要洗貪者廉。
靈泉寺 樓鐩
孺興往事亦難明，對景思人想獨清。黄絹異時留好語，幽泉千古擅佳名。五星巧作聯珠勢，一派嘗聞瀉玉聲。他日相逢如話舊，也曾到此會簪纓。
迴沙閘成用可齋陳公韵 魏峴
一堰限溪江，七鄉利耕稼。滷汐回東溟，多水流仲夏。仁哉王長官，一勞貽永暇。長輸不盡澤，絕勝晴雨乍。旱魃縱肆威，恃此不足怕。滴水一滴金，欲買真無價。年來沙作祟，耄倪憂日夜。役夫鍤方舉，賢帥車已下。豐貲發公儲，嚴祀闡神舍。臨流肅旌騎，問瘼窮隙罅。買地開一吭，納水通百汊。山判不可移，石級誰敢跨。董正有贊府，相視皆別駕。仍憂竭尾閭，置柵抵立壩。即此是商霖，何必驕陽化。它山不可磨，錢秦特其亞。
它山堰次永嘉薛叔振韵 魏峴
一朝堰此水，千載粒吾民。只仰溪爲雨，何勞旱望雲。四時人飲碧，六月稻嘗新。流出心源澤，年年惠我鄞。
它山堰 薛叔振
官爲唐令尹，心切禹蒸民。疊石流川水，分波及稼雲。萬濤驚不夜，千古見如新。更有朝宗脈，聲容匪獨鄞。
題臨安西湖 高孝璹
珠簾白舫亂湖光，隔岸龍舟艤夕陽。今日歡遊復明日，便將京洛看錢塘。
題王文公祠 高孝璹
虛名自看數椽廬，流毒於今幾卷書。擬代周顒報山鬼，移文逋客請先渠。
新亭 徐觀
溪流湯湯，山容林林。公行於亭，鼓瑟鼓琴。山禽聒聒，溪石崒崒。公休於亭，左經右律。山有佳木，侯薪侯蒸。尋尺之木，厦屋之楹。渒彼容苀舠，蒸徒以顧。屹爾中流，恢我王度。公無戀斯，民無去思。百里之闓，千里之畿。
送胡季昭 胡炎
一封朝奏大明宮，吹起廬陵古直風。言路從來天樣闊，蠻烟誰使徑旁通。朝中競送長沙傅，嶺表爭迎小澹翁。學館諸生空飽飯，臨分憂國意何窮。
武夷漫興二首  其一 胡炎
丹梯百丈掛雲門，尺五天高青可捫。劈破琅玕成老石，當年曾共見曾孫。
武夷漫興二首  其二 胡炎
棹轉溪迴生面開，此峰竟作別峰猜。雲堆石路迷山脚，忽聽鷄聲縹緲來。
識時梅歌 謝璡
寇至人遠避，寇退人復歸。歸來尋舊址，草蕪迷荒基。哀哉住傍梅，清夢常相依。可憐歲寒心，能識存亡機。不欲染塵垢，先枯避時虞。方今向太平，枯幹生新枝。主人修廢墜，古梅仍春輝。俗態分榮瘁，梅心無改移。如我耐寒友，頭白不相違。梅花自奇絕，世事與古別。花下獨徘徊，似聽梅花說。不願傍官驛，驛外塵飛多馬跡。幾番驛使自南來，南枝折盡花狼藉。不願在深宮，蛾眉人去壽陽空。繽紛簷下花飛片，不上宮粧入草叢。不願在西湖，舊時逋仙迹已蕪。可惜暗香疎影處，邇來都是給樵蘇。不願近東閣，無人更管花開落。黄昏風雨鎖朱門，和羹人伴歸沙漠。但願開向千巖窟，饕虐馮陵任風雪。花香只繞處士廬，花飛不點征人骨。吟翁索笑癡更癡，誰似梅花能識時。始終不渝含酸味，去就長存調鼎資。廣平鐵石筆何在，生死與我深相知。
送胡季昭二首  其一 羅茂良
好讀牀頭易一編，盈虛消息總天然。崢嶸齒頰皆冰雪，肯怕炎方有瘴煙。
送胡季昭二首  其二 羅茂良
頻寄書回洗我愁，莫言無雁到南州。長相思外加餐飯，計取承君舊話頭。
送曾雲巢被召 羅茂良
泰華山人上赤墀，上嗟安在見何遲。老於尚父投竿日，少似轅生對策時。怨鶴驚猿辭舊隠，鞭鸞笞鳳總新知。早陳經國平邊策，歸領雲巢舊住持。
鄉禪嵩老集古人佳句成詩編成巨帙以示余欽歎不足輒賦二絕率然悚仄  其一 楊夢信
胸中歷歷古人詩，妙用縱橫自一機。管得杜韓驚且泣，斕斑要作百家衣。
鄉禪嵩老集古人佳句成詩編成巨帙以示余欽歎不足輒賦二絕率然悚仄  其二 楊夢信
學詩元不離參禪，萬象森羅總現前。觸著見成佳句子，隨機飣餖便天然。
番山 方信孺
城根片石久糢糊，圖記應須考國初。欲識番山真面目，至今東北號清虛。
禺山 方信孺
禺山何事作番山，空有陂陀迹已漫。今日升堂聽絲竹，沉香不見舊闌干。
任囂城 方信孺
五星自是漢家符，忍死任囂亦太愚。今日朝臺猶百尺，荒城不記舊規模。
三城 方信孺
三城不斷鬰相望，千里長江勢渺茫。蠻獠傳聞亦膽破，從知嶺外有金湯。
清海軍樓 方信孺
睥睨旁圍百尺樓，翬飛縹緲接雲浮。鯨波不動海山碧，彈壓東南十四州。
五仙觀 方信孺
蹁躚天上五仙人，羊駕何年到海濱。晉漢相傳半無有，觀中遺石自輪囷。
廣平堂 方信孺
撤茅易瓦利無窮，盍種甘棠比召公。大手斷碑何處覓，典型猶見此堂中。
石屏堂 方信孺
月峽旁通玉液池，綵舟爭勝出宮閨。荒臺今日人相問，野草無言日自西。
十賢祠 方信孺
晉唐相望已千年，香火如今數十賢。不見古人空再拜，祠堂西去有貪泉。
鐵柱 方信孺
崔嵬十二峙乾和，五柱何如馬伏波。敗塹頹垣今日見，想曾荆棘漢銅駝。
藥洲 方信孺
沙邱遺臭茂陵空，何物能成九轉功。地下劉郎猶有媿，駕言聊作葛仙翁。
九曜石 方信孺
九峰參立倚空明，好事傳聞應列星。運石早知能贖罪，上書何必待緹縈。
越樓 方信孺
真珠市擁碧扶闌，十萬人家着眼看。獨恨登臨最高處，舉頭猶不見長安。
南濠 方信孺
經營猶記舊歌謠，來往舟人趁海潮。風物眼前何所似，揚州二十四紅橋。
法性寺 方信孺
金碧參差兜率天，曾煎訶子試新泉。荒園廢宅無人問，門外桃花却是禪。
風幡堂 方信孺
碓頭一語便投機，若說風幡是落遲。今日堂中容百衆，不知那箇可傳衣。
筆授軒 方信孺
制止遺蹤底處尋，相傳筆授此叢林。毗盧四萬八千卷，正要墨池如許深。
菩提樹 方信孺
庭前雙樹尚依然，何處猶參無樹禪。一自老盧歸去後，年年長結萬燈緣。
任囂墓 方信孺
枯墳曾閲幾興亡，行客徘徊古道傍。茅屋一間無處覓，可憐不似楚昭王。
浄慧寺千佛塔 方信孺
九井神光射斗牛，天開寶級鎮南州。客船江上東西路，常識嶙峋雲外浮。
衆妙堂 方信孺
妙處常存道豈高，箇中得意自陶陶。空堂寂寞豐碑在，觀裏何人復種桃。
劉氏銅像 方信孺
霸業淒涼一炬休，鑄金爲像亦狂謀。五湖但說鴟夷子，千古誰知恩赦侯。
劉氏雙闕 方信孺
雙闕岧嶢即是碑，天荒初破此娥眉。行人來往手加額，解說當年旌表時。
番塔 方信孺
半天縹緲認飛翬，一柱輪囷幾十圍。絕頂五更鈴共語，金雞風轉片帆歸。
海山樓 方信孺
海山雨過月明時，自是南州一段奇。塵土只今無着處，可憐誰與更題詩。
越井岡 方信孺
萬山衮衮盡東來，高處猶存百尺臺。回首舊時張樂地，一杯重與酹蒼苔。
越臺井 方信孺
古甃寒潮百尺清，僞王題品老佗營。渴來不飲盜泉水，特地翻爲達磨名。
西竺山廣果寺 方信孺
小橋橫絕兩峰環，白日松風爲掩關。天半樓臺矗金碧，直疑海上普陀山。
東七寺 方信孺
慈度天王更覺華，蒼龍東角梵王家。普慈化樂成塵土，興聖猶兼覺性誇。
西七寺 方信孺
文殊千佛顯真乘，水月光中見定林。昭瑞當時連集福，咸池今日應奎參。
南七寺 方信孺
井軫南宮煥寶光，千秋古勝並延祥。祗今兩寺無名字，地藏旁聯四實方。
北七寺 方信孺
國清尊勝北山隅，證果報恩同一區。地藏荒蕪并報國，尚餘悟性斗牛墟。
浮邱山 方信孺
碧海何年已變田，空傳雙舄舊時仙。乘風欲挹浮邱袖，同訪朱明別洞天。
珊瑚井 方信孺
可怪仙翁亦世情，珊瑚還許致殷勤。波神不是趙佗客，即是前身石季倫。
朝漢臺 方信孺
倔强難除結尚椎，築臺北望欲何爲。大夫自載千金橐，誰念韓侯十萬師。
劉氏郊壇 方信孺
一德由來可享天，東鄰牛祭亦徒然。荒涼到處遊麋鹿，誰識郊壇八面圓。
劉王花塢 方信孺
綠陰到處小舟藏，淺水漂紅五里香。不見芳華舊亭苑，桃花應解笑劉郎。
蕃人塚 方信孺
鯨波僅免葬吞舟，狐死猶能效首邱。目斷蒼茫三萬里，千金雖在此生休。
花田 方信孺
千年玉骨掩塵沙，空有餘妍賸此花。何似原頭美人草，樽前猶作舞腰斜。
石門 方信孺
呂嘉積石浪相傳，雙闕天開尚宛然。成敗古來俱一夢，千秋何似老樓船。
貪泉 方信孺
泉本無貪人自清，何須一酌始忘情。回車勝母君知否，見說曾參亦好名。
沉香浦 方信孺
一飲千金事已非，那容更載此香歸。若教到此方投去，早落人間第二機。
鑒空閣 方信孺
右带靈洲左石門，何年飛閣倚晴雲。南遊不用看圖畫，曾向坡仙句裏聞。
靈洲 方信孺
東南佳氣盛衣冠，樓閣翬飛縹緲間。疑是落星灣上見，更須題作小金山。
甘溪 方信孺
甘溪依約舊城東，陵谷遷移一夢中。春盡踏青人不見，桄榔老大木棉紅。
馬蛟山 方信孺
耆老相傳亦可嗟，深山大澤自龍蛇。老蛟變化初何怪，天馬從來産渥洼。
雷洞 方信孺
疑冢崢嶸此不封，麒麟彷彿是山中。後人未識藏雷穴，踏破蒼苔古甃空。
蒲澗 方信孺
拔宅誰能辨有無，澗邊空記舊丹爐。世間自是多凡骨，何處猶尋九節蒲。
滴水巖 方信孺
天半飛濤六月寒，蒼崖壁立互回環。從今好事能題品，列作南中第一山。
菖蒲觀覺真寺 方信孺
千載仙居已渺茫，道山佛屋自相望。春花秋草年年事，却作遊人歌舞場。
流杯池 方信孺
坳石天然印曲流，飛觴寂寞幾春秋。山陰千古誇陳迹，此地何人記舊遊。
葛仙翁煉丹石 方信孺
見說刀圭已解仙，寧須丹竈半人間。葛翁本是求勾漏，何意南來訪此山。
鮑姑井 方信孺
爲覓丹砂到海濱，空山廢井已生塵。不將一滴蘇焦槁，神艾虛傳解活人。
懸鐘 方信孺
絕壁初無路可通，何人特地鑄金鐘。神仙底處應難詰，彈落餘聲和澗松。